OLUYIMBA OLW’AMAYINGIRA Sap. 11, 24 – 25, 27 | Kiwamirembe Catholic Shrine\nMonthly Masses by kcs\nAyi Mukama, bonna obakwatirwa ekisa, byonna bye wakola mpaawo ky’okyawa: ofaanana obutamanya bibi bya bantu: kasita wabaawo okubonerera n’obisonyiwa, anti ggwe Mukama Katonda waffe.\nMuyuze emitima gyammwe naye si byambalo byammwe.\nBye tusoma mu kitabo kya Yoeli Omulanzi (2,12 – 15)\nOmukama agamba, nti: Mukyukire gye ndi n’omutima gwammwe gwonna nga musiiba, nga mukaaba, nga musindogoma. Muyuze emitima gyammwe naye si byambalo byammwe, mukomewo eri Omukama Katonda wammwe, kuba si mukalubo, asaasira, agumiikiriza, wa kisa kingi, yeetegese okumala ekibi amangu. Ani amanyi, oba oli awo ne yeddamu, n’asonyiwa n’aleka emabega we omukisa, ekitambiro n’ebiweerezebwa Omukama Katonda wammwe? Mufuuwe engombe mu Siyoni, musseewo ekisiibo, muyite ekibiina, mukungaanye abantu, musseewo olukungaana; mukunngaanye abakadde, mukunnganye abato n’abakyali ku mabeere. Omusajja omufumbo ave ku kitanda kye n’omukazi omufumbo akireke eri; abasaserdoti, abaweereza b’Omukama wakati w’ekifugi n’omwaliiro we balikaabira nga bagamba, nti: Saasira ayi Mukama, saasira ekibiina kyo; obusika bwo tobuleka kuswazibwa, toleka mawanga kubufuga, nabo kwogera mu bantu, nti: Katonda waabwe aluwa? Omukama omwoyo gw’ensi ye gumulumye, asaasidde eggwanga lye! Omukama ayanukudde n’agamba eggwanga lye, nti: Kale nze nja kubasindiikira engano n’eviinni n’omuzigo, bibayitirire n’obungi. Ebyo Omukama y’abyogera.\nOLUYIMBA OLW’OKWEBUULIRIRA: Zab 50, 3 – 4, 5 – 6a, 12 – 13, 14 + 17\nEKIDDIBWAMU:Ayi Mukama, tusaasire, kubanga tuli boonoonyi.\nAyi katonda nsaasira ng’ekisa kyo bwe kiri, olw’okusaasira kwo okungi, sangulawo ekyonoono kyange. * Naalizaako ddala omusango gwange era ontukuzeeko ekibi kyange. Ekidd.\nAnti ekyonoono kyange nze nkikkiriza ekibi kyange bulijjo sikiggyaako liiso. *Ggwe wekka gwe nnakola ekibi, ekiba ekibi mu maaso go kye nnakola. Ekidd.\nNtondamu omutima omutukuvu, ayi Katonda, ozze buto mu nze, omwoyo omugumu. *Tonzigyanga mu maaso go kunkasuka eri, n’omwoyo gw’omutuukirivu togunzigyako. Ekidd.\nNziriza essanyu ery’obulokofu bwo, onkakase mu mwoyo ogwewaayo. *Ayi Mukama emimwa gyange oligyasamya, n’akamwa kange kalimanyisa ettendo lyo. Ekidd.\nMutabagane ne Katonda …. buno bwe budde obusaanye.\nBye tusoma mu bbaluwa eyookubiri Paulo Omutume gye yawandiikira ab’e Korinti. (5, 20 – 6, 2)\nAbooluganda, tuli babaka ba Kristu nno. Kyenkana Katonda y’ayogera gye muli ng’ayita mu ffe. Ate kye tubakubiriza mu linnya lya Kristu kye kino: Mutabagane ne Katonda. Olw’okubeera ffe Katonda yaddira ataliiko kibi n’afuuka ekibi, ffe mu ye tusobole okufuuka obutuufu bwa Katonda. Kale nno nga bwe tukolera awamu naye, tuddamu okubakubiriza, muleme kugayaalirira nneema gye mwafuna. Anti agamba nti: Nnakuwulira mu budde obusaanye, ne nkuyamba mu lunaku olw’okulokoka. Kale nno buno bwe budde obusaanye, zino ze nnaku ez’okulokoka. Ebyo Omukama y’abyogera.\nNtondamu omutima omutukuvu, ayi Mukama, nzikiriza essanyu ery’obulokofu bwo!\nKitaawo alaba eby’ekyama, alikuddiza.\nEbigambo by’Evanjiri ya Mukama waffe Yezu Kristu ebivudde mu Matayo. (6, 1 – 6)\nMu budde buli Yezu yagamba abayigirizwa be, nti Mwekkaanyenga, ebikolwa ebirungi timubikolanga mu maaso g’abantu nga mugoberera babalabe; kubanga bwe mukola mutyo, timugenda kufuna mpeera ewa Kitammwe ali mu ggulu. Awo nno ggwe bw’obanga ogaba, tokulembezanga kkondeere erigenda livuga ng’abakuusa bwe bakola mu sinagoga ne mu nguudo, nga baagala abantu babawe ekitiibwa. Mazima mbagamba nti: Empeera yaabwe bagifunye. Naye ggwe bw’ogabanga, omukono gwo ogwa kkono guleme kumanya gwa ddyo kye gukoze. Ky’ogabye kibeere kya kyama; ye kitaawo alaba eby’ekyama alikuddiza. Bwe mubanga mwegayirira, timubeeranga ng’abakuusa abaagala okwegayirira nga bayimiridde mu sinagoga ne mu bulikonda bw’embuga, abantu balyoke babalabe. Bwe musiibanga, timwefuulanga ng’abakuusa bwe bakola; bafumyafumya amaaso gaabwe abantu balyoke babalabe nti: basiiba; ka mbabuulire, empeera eyaabwe bagifunye. Ggwe bw’osiibanga, omutwe gwo ogusiiganga omuzigo, amaaso go n’oganaaba, abantu baleme kukulaba nti: osiiba; Kitaawo ali mu nkiso ye aba akulaba; Oyo Kitaawo alaba mu nsiko, alikuweera. Ebyo Omukama y’abyogera.


Eyatuga owa bodaboda asonze ku munene gw’akolera...\nMu 2017 Deogratiuos Mugeni ow’e Bweyogerere Kakajjo Zooni yasimattukira watono okuttibwa ababbi ba pikipiki. Baamukuba ennyondo ezisoba mu ttaano ku mutwe wabula ne yeerwanako n’abeesimattulako n’adduka, wabula pikipiki ne bagitwala.\nAttottola nti: Omusajja eyantuusa ku bino nnamusanga agudde ku kkubo nga yeefudde olumbe gwe lukubye wansi era ayagala obuyambi okuliraana ekikubo ekigenda mu Ggwaatiro Hospital e Bweyogerere era ne muyamba n’atuula ku pikipiki yange ne mutwala ku ddwaaliro oluvannyuma lw’okundaajanira.\nEssaawa zaali mu 5:00 ez’ekiro era omusajja bwe nnamutuusa ku ddwaaliro yansaba okumulindako ku ggeeti era munda yamalayo eddakiika nga 20 era nnali nsazeewo nsimbule hhende mmuleke kumbe ye yali alina waali nga alabika ambaza nze kye saamanyirawo.\nNnali nsimbula pikipiki yange nneeyongereyo, awo we yafulumira n’addamu okundaajanira nti, “Musajja munnange tondeka, obudde bugenze nnyamba ontuuse awaka nneme kunoonya bodaboda ndala”. Yatuula ne tutambula nga bwe tunyumya era saalinamu kwekengera kwonna kubanga mu mboozi ze yali alaga nti muntumulamu talina buzibu bwonna.\nYatuuka n’okumbuuza nti, “Musajja munnange ng’okola kiro bulala, ggwe totya kufa; aba bodaboda nga babakuba ennyondo enkya n’eggulo? Namuddamu kimu nti munange Mukama y’akuuma kumbe ye yennyini ye yali ategese okummaliriza. Bwe nnamutuusa e Kireka twayambuka ku kikubo ky’e Kamuli nga bw’andagirira gye yali agamba gy’asula kumbe antwala mu kattiro kaabwe.\nBwe nnamutuusa ku Klezia ya St. Gonzaga we twawetera era nnavugako katono mu maaso we nasanga munne eyali alina ennyondo era tuba tunaatera okumutuukako, gwe nnali mpeese ky’ava antegeeza nti akoma mu maaso g’omusajja oyo.\nOlwayimirira, omusajja eyali ku kkubo n’anva emabega n’ankuba ennyondo ku mutwe ne ngwa wansi. Bankubirawo ennyondo awo wansi wabula ne nneekakaba ne nfubuttuka ne nneesogga ensiko era baagezaako okungoba wabula bwe baalaba mbuliddeyo, ne basimbula pikipiki ne babulawo.Okuva olwo pikipiki saddamu kugirabako.\nOluvannyuma neewalula ne nzira ku kkubo nsobole okufuna obujjanjabi, era abaserikale abaali bakola ku mulimu gw’okulawuna be bansanga nga nvaamu omusaayi omuyitirivu ne bantwala mu ddwaaliro lya Ggwaatiro we nnaggya omusajja era eyo gye nnafunira obujjanjabi.\nKati nnasigaza nkovuekyo kyama kye. Yazzeemu n’akikkaatiriza nti abadde asinga kukolagana ne munne ‘Young Mulo’ ng’ono yattibwa e Makindye gye baali bagenze okubba pikipiki kyokka kyo ekitongole kya CMI eky’okutta Young Mulo kibiwakanya nga kirumiriza nti kyamukutte kimulina.\nBino byonna Mugisha obwedda abyogera ng’alina akamwenyumwenyu ku matama ng’alaga nti tewali kye bayinza kumukolako kubanga eby’okumusiba yabimanyiira. Mugisha yakwatibwa ku Lwokubiri mu Ndeeba mu Nsiike Zooni nga yeekukumye mu kazigo ne banne abalala be yabadde nabo.\nAbatuuze be baatemezza ku poliisi y’e Katwe nga bwe waliwo omuvubuka eyalabikira mu katambi nga batta owa bodaboda Derick Mulindwa ng’ali ne munne amanyiddwa nga Young Mulo.\nEnsonda okuva ku poliisi y’e Katwe zaategeezezza nti okuva mu June baakafuna emirambo gy’abavuzi ba bodaboda be bakubye enyondo 12, ng’eyasembyeyo yabadde talina bimwogerako. Omulambo gwe baagusanze mabega w’essomero lya Kibuye Primary School e Makindye ng’omusango guli ku fayiro nnamba SD: 59/03/07/2019.\nMugisha yakwatiddwa ne banne okuli; Bob Mubale, Majidu Bandeho nga bakuumirwa ku poliisi y’e Nateete oluvannyuma lw’okubaawula ku Mugisha. Oluvannyuma lw’abaserikale okutwala Mugisha mu kifo we battira aba bodaboda, poliisi yakoze ekikwekweto n’eyoola bamakanika okumpi n’ekizimbe kya Muganzirwazza abawera 12.\nObudde bw’emisana Mugisha abadde yeefuula alonda ebyuma bya sikulaapu mu bitundu by’e Kitebi, Mutundwe, Wankulukuku naye ng’obudde bwe buziba ng’akwatagana ne banne nga batandika okubba. Poliisi eyogedde Omwogezi wa poliisi mu Kampala n’emiriraano Patrick Onyango yagambye nti ku poliisi e Katwe Mugisha ne banne balinayo fayiro z’emisango 4 nga gyonna gyekuusa kukukuba abavuzi ba bodaboda ne babatwalako pikipiki zaabwe.Poliisi ya Old Kampala erina fayiro emu ng’eno ye y’okutta Derrick Mulindwa.\nYagambye nti buli muntu gwe bakuba poliisi yaggulawo fayiro ey’enjawulo nga bwe banaamaliriza okugenda mu bifo eby’enjawulo Mugisha waakutwalibwa ku poliisi ya Old Kampala nayo ekole okunoonyereza era emutwale e Kakeeka we battira Mulindwa.\nYategeezezza nti era balinze abaserikale okuva ku poliisi y’e Mityana nabo bakole okunoonyereza ku pikipiki ezabbibwa mu kitundu kino oluvannyuma Mugisha atwalibwe ew’omusawo amwekebejje okuzuula oba ali mu mbeera ennungi mu bwongo nga tebannamuvunaana.


Bukedde Online - Abatema mmotoka babataddeko amateeka 8\nAbatema mmotoka babataddeko amateeka 8\nOwa takisi asobezza ku landiroodi we\nBasazeeko omukazi emimwa n'amabeere ne bab...\nPOLIISI etadde amateeka amakakali ku batema mmotoka enkadde oluvannyuma lw'abantu okwemulugunya nti mu bo mwandibaamu abatema mmotoka enzibe.\nMu lukiiko Poliisi lwe yatuuzizza e Bwaise ku Lwokuna, akulira Poliisi y'oku Kaleerwe, Charles Nsaba yategeezezza nti okusinziira ku mawulire agatwaliddwa ku Poliisi galaga nti abatema mmotoka balina kye bamanyi ku mmotoka ezibbibwa.\nNsaba yayongeddeko nti kati Poliisi etaddewo amateeka ku batema mmotoka ge balina okugoberera era antaagagoberere waakusibwa. Nsaba yagambye nti abamu ku batema sipeeya bamanyi okwekobaana n'ababbi ne babagulako mmotoka ne bazitema.\nAMATEEKA GE BABAWADDE\n1Buli musuubuzi wa mmotoka alina okwewandiisa.\n2 Omusuubuzi omupya e Bwaise alina okuleeta ebimwogerako gy’ava.\n3 Amaduuka gonna agatunda sipeeya w'emmotoka enkadde e Bwaise galina kutandika ssaawa 2.00 ez'oku makya ne gaggalawo ku ssaawa 2.00 ez'ekiro.\n4 Abatunda sikulaapu baaganiddwa okuddamu okutikka ebyuma ekiro.\n5 Abakuumi abakuuma ekifo awali mmotoka ezitemebwa balina okwanjulwa ku Poliisi.\n6 Buli musuubuzi talina kugula mmotoka nga tategeezezza ku bakulembeze baabwe.\n7 Kaadi n’ennamba za mmotoka eziba zitemeddwa abasuubuzi balina okuzitwala mu ofiisi ya RDC e Kawempe zongere okunoonyerezebwako.\n8 Teri kuddamu kugula mmotoka ya ndagaano yokka, erina okubako ne kaadi.\nAmateeka ago gonna poliisi yagambye nti gaatandikiddewo okukola ng’olukiiko luwedde.\nYayaha Kakooza omubaka wa Pulezidenti yategeezezza nti abatema mmotoka babadde bakwataganira wamu ne ofiisi kyokka mulimu abeefudde bakiwagi be yalabudde nti agenda kubakwata kuba bandiba nga bamanyi ku mmotoka enkadde ezibbibwa.\nIsma Makumbi ssentebe w’abatema mmotoka ewa Mambule yategeezezza nti abatema mmotoka mu kifo kino basoba mu 100 n’asuubiza poliisi nti bagenda kukwatagana nayo okulaba nga bamalawo abeenyigira mu bubbi bw'emmotoka.\nOgwa Express ne Soana ogwayiika guddiddwamu leero\nBatutte ddiifiri entyagi mu gwa 'Big League'\nAbazannyi ba Bright stars bakaligiddwa


Bukedde Online - Omwana wa famire gye baawadde obutwa omulala afudde\nOmwana wa famire gye baawadde obutwa omulala afudde\nPaasita Muto awabudde Fresh Kid ku by'okuyimba...\nAba URA balagiddwa okunnyonnyola ku buwumbi...\nOMWANA omulala owa famire gye baawadde obutwa afudde ate nga nnyina ne mukulu we baliko kikuba mukono.\nNamubiru ng’asitudde Nampiima eyafudde eggulo.\nFamire y’abantu bataano baagiteze obutwa, bbebi omu n’afiirawo era embeera eyongodde okwonooneka, omwana omulala Catherine Nampiima, ow’emyaka ebiri bw’afiiridde ku kitanda mu ddwaaliro e Nkozi gye baatwaliddwa nga bali bubi.\nNampiima yaddusiddwa e Nkozi ne mukulu we Vanessa Kisakye 12 ne nnyaabwe Nuru Namubiru 30, abatuuze be Teketwe mu ggombolola y’e Buwama mu Mpigi nga bali mu mbeera mbi nnyo oluvannyuma lw’okulya ebiteeberezebwa okuba obutwa. Kigambibwa nti obutwa buno babubateze mu nva zaabwe ez’ebinyebwa ze baalidde ekyeggulo.\nNampiima okufa kiddiridde okutwalibwa mu ddwaaliro ng’obutwa bwamubunye mu bitundu bye ebyomunda era abasawo baagenze okulwana obukenenulamu nga takyasobola kussa era abadde asizza ku byuma.\nAkulira abasawo b’e Nkozi, Harriet Baker Nalwoga, yategeezezza nti Kisakye ne nnyina, Namubiru bakyali mu mbeera mbi wabula waliwo enkyukakyuka okusinziira ku mbeera mwe baabatwaliddeyo era bakyalwana okutaasa obulamu bwabwe.\nTaata w’abaana bano Sikyomu Luyambi yagambye nti mukazi we emmere yagifumbidde mu nnyumba ng'avudde ku mulimu mu kabuga k’e Buwama ku mudaala gw’ennyaanya zaatunda.\nYategeezezza nti enva z’ebinyebwa ze yafumbidde ku mulimu emmanju nga kyandiba nga ze zaavuddeko emberebezi kubanga abaana olwabadde okuziryako ne batandikirawo okukaaba nga beenyoola.\nOmwogezi wa poliisi mu Katonga, Phillip Mukasa yagambye nti poliisi tennabaako gw’ekwata ku ttemu lino kyokka nga bakyanoonyereza omutemu eyakikoze nga bwe balinda n’ebiva mu kwekebejja emmere, obuugi n’omugaati ebyatwaliddwa e Mulago okwekebejjebwa.


Sulaiman Mutyaba awakanya obukulembeze bwa Magogo akubiddwa mizibu - Watchdog Uganda\nSulaiman Mutyaba awakanya obukulembeze bwa Magogo akubiddwa mizibu\nin Football, Luganda, National, News\nSulaiman Mutyaba nga akutte ekipande ekiwakanya obukulembeze bwa Magogo ate ku kkono nga omuggo gusaze mu mugongo gwe\nOMUZANNYI w’omupiira Sulaiman Mutyaba ne banne 2 ababadde bagenze ku kitebe kya FUFA okulaga obutali bumativu eri enkola ya bakungu mu kitongole ekiddukanya omuzannyo gw’omupiira mu Ggwanga, bano bakubiddwa emiggo ne bagenda ne bisago ebyamaanyi.\nMutyaba era akwatiddwa Poliisi nga eno emutaasizza butaasa ku bakuumi abakuuma ekizimbe kya FUFA e Mengo nga bano babadde beefunyiridde okumukuba emiggo bwabadde akutte ebipande ebiriko ebigambo nti Magogo must Resign.\nWakati mu kukaaba amaziga amangi nga atudde wansi olw’emiggo eegibadde gimusiiwa Mutyaba alajanye nga agamba nti ekimukoleddwako nga alwanirira omupiira gwe Ggwanga tekibadde kilungi.\n“Ddala Magogo bino byasobola okukola abantu nga nze abavuddeyo okulwanirira omupiira gwe Ggwanga n’abaana abato abalina esuubi mu mupiira? Lwaki nkubwa nga Ente n’okutulugunyizibwa ate nga nwanirira banange” Mutyaba bwabadde alajana.\nMutyaba ono badde amaze ebbanga ddene ne ku mikutu gya mawulire nga alaga obutali bumativu eri abakungu abakulembera omupiira mu Ggwanga naddala Pulezidenti Moses Magogo olw’okuyisa amaaso mu bazannyi saako n’obutabasasula nsimbi zaabwe.\nOno era abadde afaayo nnyo okulaga emivuyo n’emikwesese abakulu mwe bayita okubba ensimbi ne batakola kimala okusobola okusitula omutindo gw’omupiira mu Gwanga.\nMutyaba oluvanyuma atwaliddwa ku Poliisi.\nGyebuvuddeko Pulezidenti we kitongole kya FUFA Moses Magogo yavaayo nalaga obusungu eri abasambi ba ttiimu ye Ggwanga be yayogerao nga abatafaayo kusamba mupiira mulungi era nagamba nti tajja kubasasula nsimbi ze bagamba ze babanja olw’omuzannyo ogw’ekibigwe gwe bayolesa mu mpaka z’okusunsulamu eza Africa.\nKino kyajja banabyamizannyo bangi mu mbeera era ne batanula okwogerera Magogo ebisongovu nga bagamba nti ayitirizza okwemanya kye bagamba nti tekigenda kutwala mupiira mu maaso nga asaana alekulire omulimu guno.\nYadde nga Magogo kati yafuuka Mubaka mu lukiiko lwe Ggwanga olukulu owe Budiope, kyokka yavaayo nalangirira nga bwagenda okuddamu okwesimbawo ku kifo ky’obwaPulezidenti bwa FUFA addemu akulembere ekitongole kino.\nSheebah Karungi reveals why she 'fell in love' with Pastor Bugembe on their first meeting


Bukedde Online - Bannayuganda abali ebweru w'eggwanga basabiddwa okujjumbira okugaba omusaayi\nTondaba akanyiriro embeera mbi - Kitooke\nBannayuganda abali ebweru w'eggwanga basabiddwa okujjumbira okugaba omusaayi\nEmbeera ya Ssebaana Kizito ebizze\nEyayazika mukwano gwe emmotoka ate n'agimubbako...\nAdded 23rd June 2017\nMulimira ng'agaba omusaayi\nBANNAYUGANDA ababeera e Bungereza basabiddwa okujjumbira okuwangayo omusaayi n’ebitundu by'omubiri eby’omunda okugeza ng’ensigo n’ebirala kiyambe mu kutaasa obulamu bw’abantu abalala ababa babyetaaga.\n“Waliwo abantu baffe bangi abalwala ebitundu bino ate nga tebalina busobozi bubigula ku buwanana kwe bibeera, n’olwekyo singa abazira kissa beewayo ne babitona, kijja kutaasa obulamu bw’abo abandibadde bafa”, Moses Mulimira bwe yategeezzza.\nMoses Mulimira and Stephen J Morgan associate director international services\nMulimira akulira ekitongole ky’ebyobulamu ekya UK -Uganda health Alliance okusaba kuno yakukoledde ku mukolo ogwategekeddwa mu kibuga London okutonera Uganda emmotoka ssatu ezigenda okweyambisibwa mu kutambuza omusaayi abantu gwe baba bawaddeyo.\nMmotoka zino ezibalirirwamu pawunda za Bungereza 200,000 (eza Uganda obukadde 950) zaaweereddwayo ekitongole ekivunaanyibwa ku by’okukunga abantu okuwaayo ebitundu by’emibiri gyabwe eby’omunda n’okubitambuza.\nAkulira ekitongole kino Muky. Sally Johnson ye yakwasizza mmotoka zino eri Muky. Prossy Namiiro eyakiikiridde omubaka wa Uganda mu Bungereza ku mukolo ogwabadde mu Oxford Circus mu kibuga London.\nEmu ku mmotoka ezatoneddwa Uganda\nMuky. Johnson ng’ayogera eri abeetabye ku mukolo guno, yagambye nti endwadde ezimu omuli nga nnalubiri ( sickle cells) zandibadde zisobola okuwonyezebwa awatali buzibu, singa abantu baali bajjumbira okuwaayo ebitundu by’emibiri gyabwe ebyomunda.\n“Naye olw’okuba tebakikola, tusanze obuzibu bungi okufuna ebitundu bino okubiteeka mu balwadde ababeera babyetaaga”, Johnson bwe yategeezezza.\nKwe kusaba abantu okwongera okujjumbira okuwaayo ebitundu bino n’omusaayi kitaase obulamu bw’abantu mu nsi yonna.\nSally Johnson , Namiiro ne Mulimira.\nAte omwogezi ow’ekiseera ow’ettabi ly’ekibiina kya NRM mu mawanga g’ebweru Moses Kimuli agambye nti mmotoka zino y’omu ku kaweefube w’obukulembeze bwabwe obukulirwa Mw. Patrick Asiimwe gwe bukoze mu kusakira Uganda okutumbula eby’obulamu bya Bannayuganda.\nMoses Milimira ku (ddyo) akulira UK Uganda Health Alliance ne Sally Johnson akulira akitongole kya Bungereza ekivunaanyizibwa ku bitundu by'omubiri eby'omunda.\n“Twasookera ku kuyamba poliisi ya Uganda mu kulwanyisa obubenje ku nguudo omutokomokedde Bannayuganda abangi, era tujja kugenda mu maaso n’okusakira Uganda ebintu ebirala bingi”, Kimuli bwe yategeezezza.\nNa’agattako nti bino bituukiddwako olw’obumu n’obwerufu bye balina ng’ aba NRM ababeera obweru wa Uganda.\nKwe kusaba bannakibiina bonna abali mu mawanga g’ebweru okujjumbira okulonda kw’obukulembeze bwabwe obuggya, okubindabinda nga beewandiisa n’okwewala abababuzaabuza kuba bingi ebituukiddwako mu kiseera ekitono wansi w’obukulembeze obw’ekiseera obwa Mw. Asiimwe.\nUK -Uganda health\nAbaali bamalaaya ne babuvaamu boogedde: 'Omusajja yantwala ewuwe n'andagira okunaaza omulambo'\nPoliisi erondodde abatta omusuubuzi ne basobya ku mulambo\nGravity Omutujju amaze n’alaga...\nKYADDAAKI Gravity Omutujju alaze mukyala we mu lujjudde n’ategeeza nga bwe bagenda okwanjula mu January wa 2020...


Bukedde Online - Abasomesa balaze ebiyamba abayizi obuteerabira\nBukedde atongozza 'Pass PLE Club' ku ssomero lya Karen\nNayingira obulimi bw'ekikugu nkyuse endowo...\nAbaana abato balina langi ezibasikiriza nga emmyufu, bbulu ne kyenvu. Kiba kirungi ebifaananyi by'obasomesezzaako okukozesa langi ezo batere basseeyo omwoyo. Simon Peter Muwonge, owa The Eaglets Schools e Busega; Obwongo bw'omwana buli lwe yeeyongera okukula nabwo bugenda buyiga ebintu ebipya.\nMu kubayigiriza ku kintu ekipya kirungi okutandikira ku kikadde kye bamanyi olwo n'ozzaako ekipya. Kiyamba okubateekateeka n'obutatya kipya oluusi kye bayinza okulaba ng'ekizibu. Buli lw'okozesa ekintu omwana ky'amanyi era ky'ategeera obulungi okumuyigiriza ekipya, akwata bulungi n'akitegeera era kiba kizibu okukyerabira mu bulamu bwe, kuba wakozesa ekintu ky'ategeera obulungi.\nOkugeza; bw'oba osomesa abaana ku bungi bw'ebintu, leeta ebintu bye bamanyi nga; obuti, amakalaamu ebingi n'ebitono okubategeeza nti, bino bye bisinga obungi. Bw'oba osomesa ku ssaako (circle), okozesa omupiira, omucungwa okulaga ekintu ekyekulungirivu. Bw'oba osomesa ku kintu ekinene n'ekitono, osobola okukozesa ensawo zaabwe ze baleeta ku ssomero, emikebe, oba bo bennyini, ng'obalaga ekinene n'ekitono ne basobola okwawula.\nKirungi okukozesa ebintu ebibanyumira so si bibanakuwaza ne basobola okutegeera obulungi. Samuel Macho, musomesa wa Kubala ne ssaayansi ku Seeta Junior School e Mbalala -Mukono; Essomo ly'Okubala lye limu ku gasinga okusumbuwa abayizi, naye mu kukozesa obukodyo obwenjawulo omwana ekiwuggwe kimuggwaamu n'ategeera bulungi. Kirungi okukozesa embeera ekwetoolodde ng'owa ebyokulabirako. Abayizi oyinza n'okubafulumya wabweru w'ekibiina nga muliko bye mupima. Oleetera ddala minzaani ne bapima buli kintu nga balaba.\nBwe babeera wabweru w'ekibiina batera okunyumirwa olw'embeera enzikakkamu era ne kibayamba okutegeera. Abayizi bagenda okukiwandiika mu bitabo nga bategedde bulungi bwe kibeera. Abayizi okubeera n'essuubi ly'okufunayo ekirabo ng'alina ky'akoze obulungi kimwongera amaanyi okussaayo omwoyo n'okunyiikira.\nEkirabo kiyinza obutabeera kya ssente wabula oluusi bannaabwe okubakubirako mu ngalo nga bakoze bulungi. Gw'olaba ng'alina kye yeeyongeddeko oyinza okumulonda ku ba "Academicians of the week" n'obatimba kaadi (Tags) eziraga nti be bazira ba wiiki eyo mu byensoma, kino bakyagala era buli omu atandika okukikolerera.\nKasole Lwanga Bwereere, munnabyanjigiriza; Ensomesa y'okukwatako (practical) y'eggyayo obuyiiya bw'omwana, n'omusomesa n'akwata si kusinga kwogera.\nOkugeza; ssinga omusomesa aba asomesa essomo ku Perimeter ng'ayogera bwogezi nga bw'asomesa ku buwanvu n'obugazi, nga talaze makulu gaakyo aba atendeka mwana kukwata bukusu naye nga tategedde.\nOmusomesa okusomesa ku kumeruka kw'ensigo y'ekijanjaalo n'akuba bukubi kifaananyi kya nsigo ya kijanjaalo ku lubaawo tekiyigiriza mwana. Omwana asaana okusimba ekijanjaalo ne bakigoberera enkula yaakyo, ne bakisomako nga bwe kikula, nga buli mutendera gwe kituukako bagusoma bagulabako, ayinza n'okuwa abaana emikebe buli omu n'asimba ekijanjaalo ekikye.\nBuli lw'akigoberera nga bwe kikula amanya ensonga lwaki emirandira giri bwegiti, lwaki kikula kidda ludda bwe luti n'ebirala. Wano omusomea aba ataddemu obuyiiya okusomesa abayizi ne bategeera bulungi ebibasomesebwa.\nOkusomesa ku Formation of Rain, omusomesa asobola okukuma essigiri ne bafumbako amazzi mu sseffuliya, waggulu ne bateekayo ebbaati omukka oguva mu mazzi kwe gutuukira ne gukola amatondo g'amazzi.\nOmuyizi asomye mu nsoma bweti, ne bw'abuuzibwa ebibuuzo by'obuyiiya mu ngeri yonna, aba asobola okubiddamu bulungi, kuba aba yakikolako n'engalo ze yennyini.\nAbasomesa bakyuse mu nsomesa, kye kijja okuyamba abaana b'eggwanga okukwata ne bategeera bulungi ebibasomesebwa ne bakaddiwa nabyo nga tebabyerabidde. Sam Kuloba, kaminsona w'ebyenjigiriza bya siniya; Waliwo ensomesa gye tuyita intrinsic enkulu ennyo eyeetaagisa mu kusomesa abayizi.\nWano omusomesa alina okuteeka abayizi nabo ne beenyigira mu ebyo by'asomesa nga bwabaagazisa okubitegeera. Ssinga abaana nabo beenyigira mu bisomesebwa, kibayamba okubitegeera n'okubijjukira obulungi, si basomesa kuba nga be boogera bokka nti basomesa, abaana bayiga nga bwe bazuula, kale beetaaga okulekerayo omukisa nabo okwenoonyeza ne bazuula ng'omusomesa bw'abayambako okubatereeza.\nOmwana bw'omuwa omukisa okwenoonyeza ekintu n'azuula, kizibu okukyerabira, wano oba omusibiridde entanda y'okutegeera obulungi ekyo ky'omusomesezza.\nMbalala -Mukono; Essomo\nAbasuubuzi b'omu Owino bakubaganye ne poliisi\nAba Owino baagala KCCA ebaddize obuwumbi obuna


Bukedde Online - Ssente z'abavubuka zitabudde ab'e Makindye\nSsente z'abavubuka zitabudde ab'e Makindye\nAbembuto bagenda kuwandiikibwa\nAdded 14th June 2012\nAb'e Makindye beegugunze ne bagaana abakozi b’ekitongole kya KCCA okuyingira mu ofiisi lwa ssente z'abavubuka\nSSENTE obuwumbi 16 ezassibwawo Gavumenti okuyamba abavubuka okwekulaakulanya bawone obwavu, e Makindye zibatabudde bwe beekalakaasizza ne bagaana abakozi b’ekitongole kya KCCA okuyingira mu ofiisi okubadde ne Meeya Dr. Ian Clarke ‘Busuulwa’.\nKu Lwokubiri baakedde kuteeka agayinja aganene ku geeti eyingira ofiisi za KCCA ezisangibwa ku Madirisa ng’oyambuka e Makindye okutangira abakozi okuyingirayo munda.\nObukubo obutono obuyingirayo, baasibyeyo emiguwa nga bwe bakutte ebipande ebiraga obutali bumativu n’okulangira abakungu ba KCCA nga bwe bali abalyake, abannanfuusi n’okwagala okwekkusa bokka ng’ate emyaka gyabwe gibawuubira akatambaala.\nMeeya wa Makindye bwe yayingiridde, yasanze geeti ya ofiisi za KCCA esaliddwako ekibinja ky’abavubuka ne bimusobera. Yayagadde okuyingiza emmotoka ye ku kifuba kyokka abavubuka ne balemerawo okutuusa lwe yavuddemu n’abannyonnyola ne bakkakkana n’alyoka agiyisaawo.\nAkulira abavubuka mu Makindye, Jamira Navuga yategeezezza nti ebibiina ebyayisiddwamu okugabana ku ssente zino, bya banganda z’abantu bano ate ebimu tebiri mu Makindye.\nDPC wa poliisi y’e Katwe, (SP) Richard Ecega n’omubaka wa Gavumenti mu Makindye (RCC), Hussein Kyeyune Lukyamuzi be basooseewo okukkakkanya abavubuka bano abaabadde beesomye nga bagamba nti “okufa n’okuwona bateekwa okufuna ssente zaabwe”.\nLukyamuzi yategeezezza nti ensonga z’abavubuka bano azikolako n’abantu abavunaanyizibwa ku kusunsula ebibiina ebirina okuzifuna. Lukyamuzi yasuubizza okusisinkana Muky. Joan Ssonko avunaanyizibwa ku kugabira ebibiina bino ssente n’abakulu abalala bagonjoole ensonga eno. Wabula Joan Ssonko mu kiseera abavubuka we beekalakaasirizza, mu ofiisi teyabaddemu.\nSsente z’abavubuka zitabudde ab’e Makindye\nOmubisi gw'enjuki gunyiriza enviiri\nBalamu bange bannemesa obufumbo\nIsma labirira omusaayi gwo\nKitaawe w'omwana anneegaanyi


Lwaki tusaba? Lwaki tusaba kyoka nga Katonda amanyi ebigenda okutuukawo era nga yafuga buli kimu ekitukaawo? Bwetuba nga tetusobola kukyusa birowoozo bya Katonda, lwaki ate tusaba?\nEri abakristaayo, okusaba kulina kuba nga kusa, nga kyangu kukukola okusinga obutakukola. Tusaba olw’ensonga ez’enjawulo. Olw’ensonga endala, okusaba ngeri ya kuweereza Katonda (Lukka 2:36-38) n’okumugondera. Tusaba kubanga Katonda atulagira okusaba (Abafiripi 4:6-7). Yesu wamu e’kanisa eyasooka batulaga eky’okulabirako mu kusaba (Makko 1:35; Ebikolwa 1:14; 2:42; 3:1 4:23-31; 6:4; 13:1-3). Bwaba nga Yesu yalowooza nti okusaba kikulu, nafe tulina okukolowoo ekintu kyekimu.\nEnsonga endala ey’okusaba eri nti Katonda agenderera okusaba okuba enkola gyetuyitamu okufuna ebyokuddamu mu mbeera ez’enjawulo. Tusaba nga tweteekateeka okukola okusalawo okwamanyi (Lukka 6:12-13; okuwangula emiziziko gyasitaani (Matayo 17:14-21); n’okufuna engeri y’okuzaamu abalala amanyi mu by’Omwoyo (Abaefeeso 6:18-19).\nTugenda eri Katonda n’okusaba kwaffe okwenjawulo era tulina ekisuubizo nti okusaba kwaffe si kwa bwerere, nebwetutafuna ebyo byetusabye nga bwetubisabye (Matayo 6:6; Abaruumi 8:26-27). Asuubiza nti bwetusaba ebyo ebiri mu kwagala kwe, aja kuddamu ebyo byetusabye (I Yokaana 5:14-15) Ebiseera ebisinga Katonda alwawo okudaamu okusinziira ku magezi ge era akikola kulwaffe okutugasa.. Mu mbeera ezo, tulina kunyiikira era kulemerako mu kusaba (Matayo 7:7; Lukka 18:1-8). Okusaba tekulina kutunuulirwa ng’engeri y’okufuna okwagala kwaffe kunsi, wabula ng’engeri y’okulaba ng’okwagala kwa Katonda kukoleddwa ku nsi. Amagezi ga Katonda mangi nnyo okusukkuluma agaffe.\nMu mbeera we tuba nga tetumanyi kwagala kwa Katonda,okusaba y’engeri y’okukwawula okwagala kwe ku kw’ensi. Singa omukazi Omwasuuli eyalina omwana eyaliko zi dayimooni teyasaba eri Kristu, omwan we teyandisumuluddwa (Makko 7:26-30). Singa omusajja omuzibe eyali wabweru wa Yeriko teyayita Kristu, yandisigadde muzibe (Lukka 18:35-43). Katonda yagamba nti ebiseera ebisinga tusigala tetulina kubanga tetusaba (Yakobo 4:2). Mu ngeri emu, okusaba kulinga kugabana njiri n’abantu abalala. Tetumanyi ani anakkiriza enjiri paka nga tujibuulidde. Mu ngeri endala, tetugenda kulaba kuddibwamu kwa saala zaffe okutuusa nga tusabye.\nObutasaba kiraga obutaba na kukkiriza mu kigambo kya Katonda. Tusaba okulaga okukkriza kwaffe mu Katonda, nti aja kukola ebyo nga bweyasuubiza mu kigambo kye era aja kutuwa emikisa egyomuyiika n’okusinga bwetusuubira (Abaefeeso 3:20) Okusaba y’engeri esinga obukulu gyetulina etuyamba okulaba emirimu gya Katonda mu bulamu bwaffe. Kubanga y’engeri yaffe ey’okwenyika mu manyi ga Katonda, y’engeri gyetulina okuwangula sitaani nabalwanyi be betutasobola kuwangula kulwaffe. Nolw’ekyo, nsaba nti Katonda atusangenga ku namulondo ye buli kiseera, kubanga tulina kabona asinga obukulu alumirwa wamu naffe mu mw’ebyo byonna byetuyitamu. (Abaebbulaniya 4:15-16). Tulina ekisuubizo nti okusaba kw'omuntu omutuukirivu kuyinza nnyo mu kukola kwakwo. (Yakobo 5:16-18). Nsaba Katonda agulumize elinnya lye mu bulamu bwaffe nga tumukkiriza ekimala okusoboa okuja gyali ebiseera ebisinga mu saala.


Bukedde Online - Magara eyatta abantu ku Bulange ayimbuddwa n’akuba embaga\nMagara eyatta abantu ku Bulange ayimbuddwa n’akuba embaga\nAb'e Mpata - Mukono basabye Gav't ekidyeri...\nMagara eyali omusirikale mu ofi isi y’omubaka wa Pulezidenti e Lubaga yakuba mu bawagizi ba Besigye amasasi agatta Vincent Kavuma ne Gideon Makabayi awamu n’okulumya Haruna Byamukama.\nNga June 24, 2009 Magara yasimbibwa mu kkooti n’avunaanibwa omusango gw’obutemu n’ogwokugezaako okutemula.\nOmulamuzi wa Kkooti Enkulu, Wilson Mwesigwa yamusiba emyaka 14 olw’okutta abantu mu butali bugenderevu.\nOmusango gw’okutta abantu mu butali bugenderevu yaweebwa ekibonerezo kya myaka musanvu ate n’okugezaako okutta n’aweebwa emyaka musanvu.\nMagara eyasangiddwa mu maka ge e Wakiso ng’ali mu lukiiko oluteekateeka embaga ye ne mukyalawe, Hadija Nakintu yalaze essanyu olw’okuba nga yasobodde okuva mu kkomera ng’akyali mulamu.\nYagambye nti wadde ng’abalamuzi baali bamusibye emyaka 14, kyokka olw’okweyisa obulungi ekibonerezo baakikendeezezza okutuuka ku myaka 12.\n“We bansibira nnali mmanyiddwa ng’omuzzi w’emisango, kyokka wenviiridde mu kkomera nda ndi wa njawulo nnyo era neeyisa mu ngeri ya buvunaanyizibwa,” bwe yategeezezza.\nMagara eyabadde omusanyufu yagambye nti we baamusibira yalina abaana munaana ng’asembayo wa myezi ena gyokka.\n“Simanyi ngeri gye nyinza kutendera mukazi wange kuba ambeereddewo nnyo. Bwe nnali omuyala yanfunira ekyokulya, n’aleeta eky’okunywa, bwe nalwala yanzijanjaba ne bwe nnali mu kkomera yajja nanambula,” Magara bwe yayogedde ku mukazi we.\nObutafaanana ng’abakazi abalekawo abaana ne bafumbirwa nga babbaabwe basibiddwa, ye Nakintu yagumira ebizibu byonna n’abeerawo okutuusa lwe yamusanze n’agattako nti; “Engeri yokka gye nsobola okumusasulamu kwe kuddamu okumuwasa”.\nGye buvuddeko Nakintu yaddamu n’ayanjula Magara mu bazadde be era mu kiseera kino bateekateeka kuddamu kukola mbaga.\nMagara agamba nti olunaku lwa February 15, 2006 lwakya ng’olulala nga tamanyi nti okuvuga emmotoka okutimbiddwa ebifaananyi bya Pulezidenti Museveni n’okuliraana abawagizi ba Besigye kyali kisobola okumuleetera obuzibu.\nYasooka kusalawo kuyitira ku luguudo lw’e Namirembe asobole okugwa ewa Bakuli, kyokka n’asanga mu kkubo nga mulimu emmotoka gye bakumyeko omuliro.\nKyokka aba akyuka mu kkubo n’agwa ku bbiina ly’abantu eryali lisibye oluguudo era n’awalirizibwa okuva mu mmotoka.\nAbantu abali bakutte akadomola k’ateebereza okubeeramu peetulooli baamutiisatiisa nga bwe baali bagenda okwokya emmotoka ye era amangu ago ne batandika okugikasukira amayinja agaagiyiwa endabirwamu.\n“Kituufu nakuba amasasi mu bbanga era sijjukira nti nti ge gaakuba abawagizi ba Besigye kuba abasirikale bangi okwali poliisi ekuuma Besigye, abakuuma Bulange n’abebitongole ebikuuma ddembe. Kyokka mu byonna neetondera eggwanga kuba nze naviirako okufa kw’abantu,” Magara bwe yagambye.


Tukooye enguudo embi, twagala Kabuyonjo n’amazzi amayonjo,Ab’e Buvuma basabye abakulembeze baabwe - Watchdog Uganda\nTukooye enguudo embi, twagala Kabuyonjo n’amazzi amayonjo,Ab’e Buvuma basabye abakulembeze baabwe\nAbatuuze okuva mu magombolola ag’enjawulo mu disitulikiti y’e Buvuma basabye abakulembeze baabwe okubakolera enteekateeka ennung’amu ez’okubayambako okuva mu mbeera embi engeri gye kiri nti kati baafuna disitulikiti eyeetongodde ebasobozesa okwekolera ku bizibu byabwe\nBano baanokoddeyo ebizibu ebikyasinze okubatawaanya ennyo omuli enguudo embi sso nga ne ku bizinga ebimu tekuli nguudo abantu bayita mu bisinde bya nte, ebbula ly’amazzi amayonjo, ebizinga okutali yadde kaabuyonjo n’emu ng’abantu beeyambira mu nsiko, abakozi ba gavumenti be bagamba abatabeera mu woofiisi ng’e Buvuma babeerayo nnaku 3 mu wiiki n’ebirala nga bino baagala bikolebweko.\nMatia Nickson Ocheng, ssentebe w’eggombolola y’e Nairambi yategeezezza nti abantu mu ggombolola lye bali bubi nga tebalina mazzi mayonjo gaakunywa nga banywa gaamunnyanja nga n’oluusi balemererwa okugafumba.\nAkulira eby’obulamu e Buvuma nga alaga ogumu ku myala egikulukusa kazambi mu batuuze.\nOcheng yagambye nti embeera eno eviiriddeko ebirwadde bingi ebiva ku bukyafu okwegiriisiza mu batuuze be omuli ebiddukano eby’omusaayi, Typhoid oba omusujja gw’omubyenda, Bilihaziya n’ebirwadde ebirala bingi.\nOno era yategeezezza nti n’emyalo egy’enjawulo tekuli wadde zi kaabuyonjo ng’abantu beeymbira mu nsiko olwo ate enkuba bw’etonnya obubi ne bukulukuta okuggwera mu nnaynja ate gye basena amazzi ge banywa.\n“Tusaba nga disitulikiti eteekateeka embalirira y’omwaka ogujja 2019-20120, efube okuteekamu ensimbi ez’okuzimba zi kaabuyonjo kuba olw’enkula y’ebizinga omuli okuba n’enjazi ssaako ate mu bitundu ebimu nga birimu musenyu nga n’amazzi gali kungulu nnyo abantu baabulijjo tebasobola kwezimbira kaabuyonjo zaabwe nga bassekinnoomu,” Ocheng bwe yagambye.\nYe omwami wa Kabaka atwala essaza ly’e Buvuma, Mbuubi Patrick Nsubuga Kirumbalumba yalaze okunyolwa olw’enguudo ezisusse okubeera mu mbeera embi ekiviiriddeko abantu okukaluubirirwa mu ntambula okuli n’abasuubuzi abatasobola kutambuza byamaguzi byabwe naddala mu biseera by’enkuba.\nMbuubi yasabye abakulembeze ba disitulikiti okuteekawo ensimbi mu mbalirira ez’okubayambanga okuddaabirizanga amakubo mu biseera nga gonoonese nnyo akageri gye kiri nti gavumenti yabawa ebyuma ebikola ku nguudo.\nBino byatuukiddwako mu lukiiko olwayitiddwa disitulikiti okufuna endowooza z’abantu ku biki bye baagala okuteeka mu mbalirira y’omwaka ogujja. Abakozi ba gavumenti baaweereddwa omukisa okunnyonnyola ebyo bye basobodde okukolako mu mwaka gw’eby’ensimbi guno ne bye basuubira okulola mu kiseera eky’omumaaso.\nYe ssentebe wa disitulikti, Alex Mabiriizi yalabudde abakozi ba gavumenti okukomya okwebulankanya ku mirimu n’agamba nti abawulira nga tebakyagala kukola bategeeze be kikwatako basiibulwe mu butongole ebifo byabwe bisobole okujjuzibwamu abantu abalala mu kifo ky’okuba ng’ensimbi za gavumenyti z’ebasasula mu musaala balya zabwereere tebaagala kukola.\nPreviousBigirimana grilled over failure to pay injured public servants\nNextTeenager kidnaps self, asks for Shs2m from father


Nyumirwa Ssekukkulu na bino\nSEKUKKULU yeesungibwa mu nsi yonna, bw’ogattako okutuukira mu nnaku ezisembayo mu mwaka olwo ne lwegattamu ebbugumu erimalako omwaka ne gujabagira.\nEbyo nga obitadde ku bbali, lwe lunaku Yezu kwe yazaalibwa nakyo kirufuula ow’enjawulo anti bangi abamukkiririzaamu.\nAte nga lugatta abantu bonna. Naye bw’otunulamu enjaguza ya Ssekukkulu kumpi yeemu mwaka ku mwaka, omulundi guno waliwo ebintu by’osobola okukyusaamu olunaku ne lukunyumira okusinga bulijjo.\nMargaret Lubega Nambi omukugu mu kufumba, nadisuubidde buli mukyala omufumbo okufumbira famire ye. Abamu mulowooleza mu kusiika, ku luno kyusaako ofumbe etali bajja kuwulirawo enjawulo.\nFumba ebika by’enva n’emmere eby’enjawulo naye ate tofumba bingi bye batajja kumalawo. Ennyama ensiike oba enkalirire erabisa eky’ekijjulo nga kyanjawulo. Leero totokosa, fumbira mu bookisi ogisibire ku mmere. Nkimanyi osobola okubikola naye bulijjo obulwa budde n’obutakissaako mutima.\nOlowooza ku mubisi gw’obutonde okugeza akatunda, bakubire ku bibala, leka kulowooza mu sooda yekka. Bagattireko ebibala kijja kuleeta enjawulo ku kijjulo kya Ssekukkulu.\nGENDA MULABE KU BISOLO\nAnnet Nandujja, omuzinyi w’amazina amaganda; Olunaku luno abato balwagala nnyo, kuba omwana ne bw’aba akoze omusango nga tebamukuba kuba Ssekukkulu.\nAbaana batwale balabe ku bintu eby’enjawulo ate nammwe abantu abakulu okugeza okugendako mu mizannyo, okugenda okulaba ku bisolo n’ebirala kibayamba okuggula obwongo.\nBatwaleko ne ku mizannyo egy’enjawulo bazannyemu bakimanye nti eno ebadde Ssekukkulu. Osobola okugendako akawungeezi mu bifo ebisanyukirwamu, naye tolina kwejalabya kuba embeera y’ensawo si nnungi kola ekisaanidde era abantu bajjja kunyumirwa.\nGgwe ali mu kyalo, ku bisaawe wabeerayo emipiira osobola okuwummulirako eyo akawungeezi.\nSsonko agamba; Nkimanyi engoye z’ogenda okwambala weeziri, essuuti omwami gy’oba oyambala nga ogenda mu ssinzizo, akawungeezi kyusa oyambale omujoozi munda ozzeeko ekkooti.\nOmwana, mwambaze engoye z’atatera kwambala, naye amanyi nti olunaku luku, zino zandibadde mpya ssinga obusobozi bubaawo. Abakyala abambala eby’okwewunda, tossaako langi zigenda kutiisa bano mu masinzizo.\nBw’otunuulira ennyambala eriwo ennaku zino eswaza kubanga abakyala bettanira engoye ennyimpi ate nga ze batwala ne mu masinzizo, kino kikyamu.\nYambala olugoye oluggyayo obukulu bw’ekifo gy’olaga okugeza ekitenge oba ennyambala y’obuwangwa ate akawungeezi kyusa okusinziira gy’ogenda okucakalira.\nWabula abalina essuuti ku makya nazo zikola bulungi. Tomannyi sannyu bazadde bo lyebayinza kufuna bwokere n’oyamba busuuti ya maama wo ng’oli muvubuka, nogenda ku kkanisa yonna okutendereza waakiri obukete n’obwambala ng’okomyewo, kino kitegeeza ojja kuba olaze enjawulo mu nnyamba, anti tubiraba byabulijjo kati ggwe saawo enjawulo.\nTomala gambala langi zonna z’osanze, yambala langi okusinziira ku ndabika yo, omweru langi zonna zambale kuba zikukolera, omuddugavu toyambala langi zizikira, enjeru, emmyuufu, bbulu, kyenvu, kacuungwa zikola.\nAbantu abamu tebanyuma nga bambadde kuba tebamannyi mibiri gyabwe, naye kasita omanya omubiri omanya buli kimu kijja kutambula.\nWabula ku kwambala mujjikire obutewebuula.Kuba olina okukimanya nti olunaku si lulwo, wabula mazaalibwa ga Mukama waffe Yezu, n’olwekyo buli ky’okola tolina kuva ku mulamwa..


Bawabudde ku bw'osalawo omuyizi okusoma S5...\nMu mbeera eno Bukedde evunaanyizibwa ku ssomero lya St. Francis Nyenga Boys Primary School erisangibwa mu minisipaali y'e Njeru mu disitulikiti y'e Buikwe.\nGeoffrey kulubya akulira empapula z'amawulire ezifulumizibwa mu nnimi ennansi mu kkampuni ya vision group okuli ne Bukedde yategeezezza nti enteekateeka y'okuyamba amasomero gano emaze ebbanga era ereeseewo enkyukakyuka mu byenjigiriza mu masomero agakwatiddwaako. Amasomero gonna agakwatibwako gaasangibwa tegayisa bayizi mu ddaala lisooka mu bigezo bya PLE wabula kati bayita.\nAte essomero lya Ponalulu Primary School lye lyasinze mu PLE mu bitundu by'e Teso.\nYagambye nti omutindo essomero lya St. Francis Nyenga Boys gwe liriko si mubi wabula ku mulundi guno Bukedde egenda kufuba okulaba ng'eteekawo enkyukakyuka sinziggu mu byenjigiriza ng'ekolagana na buli muntu akwatibwako.\nKulubya mu kusisinkana omukulu w'essomero omuggya Foust Namukwaya n'omumyuka we Angela Nambaluha, baatemye empenda okulaba nga basitula omutindo gw'essomero lifuuke eryegombebwa mu kitundu.\nKulubya yategeezezza nti kisobokera essomero okututumuka ssinga buli akwatibbwako akola ekyo ky'asaanidde okukola era n'ayongerako nti Bukedde nneetegefu okuyamba abayizi nga eyita mu kubafunira obutabo bwa PASS PLE buli Mmande n'okubayambako ku bikozesebwa ebimu.\nAbayizi naddala mu bibiina ebya wansi bagenda kubafunira ku butabo obw'okusoma omuli n'aka Toto akafulumira mu New Vision okulaba nga bongera okukaza Olungereza kuba kye kimu ku bivuddeko abayizi okukola obubi mu bigezo.\nNamukwaya yagambye nti balina obuzibu obw'enjawulo bwe basanga wabula bafuba okulaba nga bugonjoolwa okulaba ng'abayizi basoma bulungi.\nYasuubizza okukolagana n'abazadde, bannaddiini n'abakulu mu byenjigiriza okulaba ng'asitula omutindo gw'ebyenjigiriza .\nYasabye abazadde okukozesa omukisa guno Bukedde gwe wadde essomero nabo batuukirize obuvunaanyizibwa bwabwe ng'okusindika abayizi ku ssomero n'okubafunira ebikozesebwa.\nKino kijja kuyamba abaana baabwe okusoma obulungi babe n'essuubi okuba n'obulamu obweyagaza mu biseera ebyomu maaso.\nAkatabo ka PASS PLE kalungi kubanga kakung'aanyizibwa abasomesa abalina obumanyirivu okuva mu bitundu by'eggwanga eby'enjawulo.


Bukedde Online - Omucuula guyamba ku lubuto olwesibye\nOmucuula guyamba ku lubuto olwesibye\nAketalo nga URA etunda mmotoka ne pikipiki...\nMulimu abantu abafuna ekizibu ky'olubuto okwesiba era abamu ne kivaako ekizibu ekirala nga okugwa emmeeme ey'emabega. Annet Nanyondo omutuuze w'e Kasambya Mubende yagambye nti olubuto okwesiba kiva ku nsonga ez'enjawulo.\nKuno kuliko okulya ebintu ebingi ebikaluba wabula n'otanywa mazzi oba okunywa amatono. Omubiri obutakola dduyiro nakyo kiyinza okuvaako olubuto okwesiba kuno gattako n'obucaafu obusukkiridde mu mubiri. Ssinga oba ofunye ekizibu nga kino ekiyinza okukuyamba okutereera amangu funa omucuula.\nNoga ebikoola by’omucuula obifumbe bigye bulungi oluvannyuma kenenulamu amazzi onywe nga gakyalimu ekibuguumirize ebikopo bibiri olunaku ku makya n'olweggulo. Olubuta lujja kutandika okugulumba okukkakkana ng'otandise okufuluma.\nOlubuto bwe lugonda kendeeza ku ddagala onywe ekitundu kya tampeko. Bw'oba olina ekizibu ky'emisuwa obutatambuza bulungi musaayi weekwate omucuula.\nFumba onywe waakiri ekitundu kya tampeko olunaku. Kiyamba okukendeeza amasavu mu misuwa omusaayi ne gutambula bulungi. Omucuula bw'oba ogukozesa fuba nnyo okulaba nga buli lwoba ogenda okunywa osooka kugubugumyako ku kyoto kubanga gukola bulungi ng’ogunywedde gulimu ekibuguma


Bukedde Online - 'Oluzzi lwa Mukajanga: Omusaayi gw'Abajulizi guluwa emikisa egyenjawulo\n'Oluzzi lwa Mukajanga: Omusaayi gw'Abajulizi guluwa emikisa egyenjawulo\nMwagalwa Kangavve: Yatandikawo Bonna Basome e Mawogola mu myaka gy''enkaaga\nMusa Mukasa: Omujulizi Mwanga gwe yafumita...\nAdded 3rd June 2014\nBULI kintu eky’ensonga mu Buganda kituumibwa erinnya era ne Nakiyanja oluzzi olujjudde omusaayi lwaweebwa erya ‘Mukajanga’ olw’Abajulizi Mukajanga be yattanga nga mw’ayoleza ebiso n’okunaabako omusaayi ogwamusammukiranga.\nOmwawule w’obusumba bw’e Namugongo ku kiggwa ky’Abajulizi, Rev. Canon Henry Segawa annyonnyola nti oluzzi luno teruyitibwa lwa Mukajanga nti olw’okuba ye yalusima kubanga lwa nsulo era lwaliwo okuva edda.\nEkiruyisa olwa Mukajanga gwe musaayi gw’Abajulizi mukajanga gwe yayolezangamu ng’alongoosa ebiso bye yabattisangan’okunaaba.\nMUKAJANGA YATYA OKUTTA MUTABANI WE\nEkiggwa kino eky’Abajulizi kyattirwamu Abajulizi 25 nga 12 baali Bakatuliki ate 13 baali Bakrisitaayo era ng’abasinga Mukajanga yabasalanga balaba okuggyako mutabani wa muganda we, Mbaga Tuzinde gwe yasooka okwegayirira ave mu ddiini n’agaana. Ono ye yalagira bambowa abaamuleeta be baamukuba akakumbi ku nkoona, yamwokya bamaze\nRev. Can. Ssegawa\nBwe kuba kubeerana mukisa amazzi g’oluzzi lwa Mukajanga gaanaazibwa omusaayi gw’Abajulizi era nga gajjudde emikisa egitagambika kuba abajulizi bonna 23 omusaayi gwabwe Mukajanga yagunaabirako mu luzzi olwo. Ku kiggwa ky’Abakatoliki yo waaliyo kyoto era nga gye baatusizanga Abajulizi.\nEno waaliyo mumyuka wa Mukajanga eyayitibwanga Ssenkoole eyabassangako obulambe nga bw’akulambako n’ekisiriiza ng’oli wa kwokya n’obengeya ng’olaba era ye yatta Kalooli Lwanga mu kwesasuza olw’obutakkaanya bwe baalina okuva emabega.\nBuno bwava ku kusima nnyanja ya Kabaka kuba Kalooli Lwanga ye yali akulira abaagisima Ssenkoole n’akozesaamu okunaanya era n’amuwaabira ewa Kabaka ne bamubonereza.\nKyamuluma nnyo okumuweesa ekibonerezo, era bwe baaleeta Abajulizi e Namugongo yali alondako omu gw’asigaza kwe kusalawo asigaze\nFrancis Mugisha, Mbarara: Buli lwe tujja wano okusaba amazzi gano gatuyamba nnyo era galina omukisa ogutagambika olw’ensonga nti abajulizi paapa yabalangirira era ne bafuuka abatuukirivu.\nKitegeeza bwe ntwala ku mazzi ga Nakiyanja tewali kubuusabuusa omukisa mbeera ngulina era essala yange gye nsaba eyanukulwa.\nJoan Katushabe, Kannungu: Oluzzi lwa Mukajanga tusaba kkanisa eruteekeko ebirowoozo era eyongere n’okuluddaabiriza olw’ensonga nti embeera gye lulimu si ya mulembe ate nga lwa makulu nnyo gye tuli era lutuyamba nga tuzze okulamaga.\nPatience Katushabe, Kannungu: Oluzzi luno lukulu nnyo mu Uganda era lwa byafaayo, tusaba baluzimbeko bulungi kuba abajulizi omusaayi gwabwe gulinga ogutaweebwa kitiibwa olw’ebyo ebirukolerwako ebirabika nga birutyoboola sso singa luba lubugiriziddwa kiba kirungi kuba kitangira n’ensolo okulunywamu.\nEkiggwa kino eky’Abajulizi kyattirwamu Abajulizi 25 nga 12 baali Bakatuliki ate 13 baali Bakrisitaayo era ng’abasinga Mukajanga yabasalanga balaba okuggyako mutabani wa muganda we, Mbaga Tuzinde gwe yasooka okwegayirira ave mu ddiini n’agaana.\nOno ye yalagira bambowa abaamuleeta be baamukuba akakumbi ku nkoona, yamwokya bamaze kumumuttira. Bwe kuba kubeera na mukisa amazzi g’oluzzi lwa Mukajanga gaanaazibwa omusaayi gw’Abajulizi era nga gajjudde emikisa egitagambika kuba abajulizi bonna 23 omusaayi gwabwe Mukajanga yagunaabirako mu luzzi olwo.\nKu kiggwa ky’Abakatoliki yo waaliyo kyoto era nga gye baatusizanga Abajulizi eno waaliyo mumyuka wa Mukajanga eyayitibwanga Ssenkoole eyabassangako obulambe nga bw’akulambako n’ekisiriiza ng’oli wa kwokya n’obengeya ng’olaba era ye yatta Kalooli Lwanga mu kwesasuza olw’obutakkaanya bwe baalina okuva emabega.\nKyamuluma nnyo okumuweesa ekibonerezo, era bwe baaleeta Abajulizi e Namugongo yali alondako omu gw’asigaza kwekusalawo asigaze Kalooli Lwanga amwesasuze.\n‘OMWANA WANGE YAWONA AMAASO’\nAdrian Kigenyi yavudde West Ankole Diocese era agamba nti, “ Gano amazzi ga Nakiyanja sigalojja kuba najja wano omwaka oguwedde ng’omwana wange azibye amaaso, bwe namutwala mu ddwaaliro bang’amba nti obulwadde tebabulaba.\nBwe najja ne ntwala ku mazzi gano ne munaaza ne tusaba amaaso gaawona nga kati ali musiniya yaakusatu”. MouereenKabashalira, 76, yavudde Kabale era agamba nti, “Sirina kubuusabuusa, gano amazzi galina omukisa ogutagambika olw’ensonga nti waliwo omulwadde eyali azirise ku kyalo kyaffe okumala ennaku ssatu, wabula nakwata amazzi gano ge nnasenako omwaka oguwedde ne mmuyiira oluvannyuma ne tusaba essaala ey’amaanyi omulwadde n’adda engulu era nnasalawo okulamaga\nbuli mwaka nnasalawo okulamaga\nRev. Canon Henry Segawa agamba nti, okusinziira ku byafaayo ku kifo ekyo, omuti guno ekyaguweesa erinnya lya Ndazaabazadde abantu (abatali bajulizi) abattirwanga mu ttambiro kwe baasookanga okubasiba era ebiseera ebisinga balaajananga bayita maama, ekyaguweesa erinnya eryo.\nNaye ekyasinga okutiisa Mukajanga, ku Bajulizi be yatta yabasibanga ku muti naye nga tekuli n’omu alaajana era n’atuuka n’okubatta nga tekuli n’omu alaajanye wadde okumuvuma ekigambo kyonna.\nSso ng’abalala be yatta bangi ku bo baalajananga abamu ne bamuvuma n’okumufujjira amalusu Abajulizi kye bataakola.\nLWAKI ABAJULIZI BATTIRWA NAMUGONGO?\nRev. Can. Segawa agamba nti, Namugongo kyatandikibwawo Ssekabaka Tembo mu 1760 era we yattiranga Abambejja, Abalangira, n’abakungu abaajeemeranga Kabaka era kye kyaleesa Abajulizi mu kifo kino kuba baalinga baana b’abakungu.\n‘Oluzzi lwa Mukajanga: Omusaayi gw’Abajulizi guluwa emikisa egyenjawulo\nBp. Kisekka abuuliridde aba S4\nLuwalira avumiridde ettemu nâ€™obulyake ebicaase


Bukedde Online - Makolo Kavuma ne Mutyaba batenda Nalufenya\nOmusajja bamuggye ku mbaga ye ne bamutwalira...\nBannaddiini bawabudde ku kiteeso ky’emyaka...\nMAKOLO Kavuma ne Isaac Mutyaba bakyalojja bye baayiseemu e Nalufenya gye baabasibira ku misango egy’okukuma omuliro mu bantu. Baayimbuddwa nga bamaze ennaku ttaano mu buduukulu bwa poliisi obw’enjawulo okuli Nalufenya ne ku CPS mu Kampala.\nBaakwatibwa ku Mmande ya wiiki ewedde oluvannyuma lw’okwogera ebikankana nga bawakanya eky’okukyusa ennyigo 102(b) eyogera ku kkomo ku myaka gya Pulezidenti. Balojja Nalufenya, gwe bagamba nti bwe bakusibirayo obeera ng’ali mu mpuku. Majidu Kavuma amanyiddwa nga Makolo Kavuma eby’ekkomera gye bamaze ennaku ttaano abinyumya nga lutabaalo:\nMu kiro ekyakeesa Mmande nga 18/09/17, zaali ssaawa nga 11 ez’oku makya, nnali nva ewange nga ng’enda ku muzikiti gwa BK okusaala ndyoke ngende ku mulimu, nnali ntambula okutuuka ku muzikiti, emmotoka ekika kya Mark II n’enneekiika mu maaso. Mwalimu abasajja bana, ne bakookinga emmundu ne bandagira nnyingire emmotoka yaabwe, nasooka ne njagala okuwalira, naye nga bangi bannwanyisa ne bankasuka mu mmotoka munda.\nBandagira nkubire Isaac Mutyaba bwe tukuba essimu ku leediyo nti naye ajje ne ng’aana, banziggyako essimu yange ne banoonya ennamba ya Mutyaba ne bagikubako nga bakozesa essimu yange, ne bandagira muyite ku mpaka. Saalina kyakukola ne muyita, n’atusanga ku Cafe Javas ewa Bakuli, naye olwatuuka ne bamukwata ne bamuteeka mu mmotoka.\nBatulanga kuwakanya kkomo ku myaka Nga tebanatukwata, ku Lwomukaaga twali mu pulogulaamu ya “Ne Gw’ozadde” ku Top Leediyo, twaliyo n’omubaka Semeo Nsubuga, Kansala Muhammad Ssegirinya ow’e Kawempe, Wilson Wasswa wa NRM okuva e Mityana nga tuli ne Mutyaba. Twayogera ku nsonga ya pulezidenti bwe yali ku leediyo Buddu ng’ayogera ku nsonga z’ettaka, nti abantu abaakuba amasimu baali bategeke, kuba amasimu gaffe baagaana okugakwata nga bakwata ge bamanyi, mpozzi n’okuwakanya okukwata ku nnyingo ya 102b mu ssemateeka w’eggwanga okukyusa emyaka gy’omukulembeze w’eggwanga.\nNdowooza nti bino bye byatuzaalira ebizibu, era mu mmotoka twagenda bye batugamba. Baatuvuga okwetoloola Kampala nga baliko beebakubira essimu okubuuza gye baba batutwala. Baatutwala ku poliisi ya CPS, baatuggya mu mark II ne batuteeka mu ya poliisi enzimbe ne batusibiramu.\nWaliwo omuvubka wa boda eyalina gw’aleese, namulaba ne mmuwa ennamba ya mukyala wange mu bubba n’amukubira ne bakubira bannabyabufuzi. Amangu ddala omubaka Alan Ssewanyana yatuuka, n’ajja n’abamawulire, bwe baalaba ng’abantu baweze ku mmotoka ne bagitwala emmanju wa poliisi. Wajja abasajja abalala ne batusiba ebigoye mu maaso, ne batutwala munda mu ofiisi ya Flying Squad ne batukuba emiggo, eno twabeerayo okutuusa akawungeezi. Batutwala mu kkomera munda, ku ssaawa nga 6.00 ez’ekiro, batuteeka ku mpingu, twababuuza gye batutwala, ne batugamba tetulina lukusa kubuuza.\nBankuba emiggo ne tteke ku busajja oluvannyuma ne batuteeka mu mmotoka ne batuvuga ne batutwala e Nalufeenya. Twatuuka tuli bubi E NALU FENYA Olw’okutulugunyizibwa kwe twayitamu twakosebwa nnyo, nga Mutyaba takyasobola na kutambula ate nga nze nfuuyisa musaayi.\nAtwala poliisi y’e Nalufenya gwenzijukirako erya Tyson, bwe yalaba ng’embeera yaffe mbi n’agaana okututeeka mu kkomera, baatutwala mu kalwaliro k’e Nalufenya okutujjanjaba, abasawo bwebeekebejja ne balaba nga Mutyaba ali bubi, ye ne bagaana okumusigaza, ne bamukomyawo ekiro ekyo ku CPS, nze ne bansibirayo.\nNalufenya ntaana ya ku nsi Bannyingiza mu kaduukulu awatali wadde kulaba ku kitangaala, twalimu abasibe musanvu, naye nga tosobola kumanya nti oba obudde bukedde oba buzibye, ekyanewuunyisa twalimu n’omwana ow’emyaka 15 gwe baasibirayo.\nNnali naakasulayo olunaku lumu ne nziyira olw’embeera y’ekkomera lino, nasulayo ennaku bbiri, ku lwokusatu ku makya ne banzigyayo n’abasibe abalala ne batukomyawo ku poliisi ya CPS ku ssaawa nga 12 ez’akawungeezi. Nafuna omukisa ne nkubira Loodi meeya, Elias Lukwago essimu n’aweereza balooya be ne bakwatagana n’aba famire yange ne batandika okugoba ku ky’okutweyimirira.\nKu Lwokuna ku makya, twayogerako ne Hilarry akulira okunoonyereza mu Flying squad, twamusaba atukkirize tweyimirirwe era ku Lwokutaano ne batukkiriza okweyimirirwa.\nBaggulewo omusango mu PSU Omwogezi wa poliisi mu ggwanga, Asan Kasingye bwe yatuukiriddwa ku bya Makolo ne Mutyaba okuvunaana poliisi okutulugunyizibwa mu kaduukulu ka poliisi e Nalufenya n’okukwatibwa ku misango emipaatiike, yagambye nti, bwe baba balina okwemulugunya, bakutwale mu kitongole kya poliisi ekikwasisa empisa.


Bukedde Online - Famire ya Mugabe eri mu kweraliikirira\nAba Gavumenti n’abagivuganya e Zimbabwe beegasse...\nMUGABE: Abadde yeewa kufiira ku myaka 100...\nAMAZIGA Nnamwandu Grace ge yakaabidde ku ddwaaliro nga bba yaakakutuka gaabadde gawerekerwa ekibuuzo ekinene ennyo eri famire: Baba Mugabe, otulese wa?\nAgamu ku maka ga Mugabe agasangibwa e Harare. Galimu ebisenge 25 nga gaawemmenta doola obukadde mwenda.\nEnnyiike Nnamwandu gye yabaddemu ne mulekwa asembayo obuto, Robert Junior naye gye yabaddemu kubanga ababiri abo kw’ossa omutabani omulala omuto, Bellarmine Chatunga be basinga okuba mu bweraliikirivu oluvannyuma lwa Mugabe okufa.\nGrace abadde atera okuyita bba Bob, kyokka nga bw’aba mu bantu amuyita Baba (ekitegeeza Taata) era nga kiviira ddala mu balwanyi banne abaasalawo okumuyita “Taata w’eggwanga”.\nOkuva Mugabe lwe baamuwamba mu November 2017, gavumenti empya eya Pulezidenti Emmerson Mnangagwa ebadde emuyisa bulungi era nga n’obuyambi obwetaagisa babuweereza, olw’ekitiibwa kye babadde bawa Mugabe.\nOBWERALIIKIRIVU OMUKAZI BW’ALIMU\nObweraliikirivu bw’abaana buli ku byabugagga n’obuyambi bwe babadde bafuna olwa kitaabwe, kyokka obwa nnyaabwe, Nnamwandu Grace buli ku bantu be yakijjanya nga bba ali mu ntebe; ate nga mu kiseera kino abantu abo omuli ne bannamagye kati be bali mu buyinza.\nMugabe nga yaakawambibwa, abamu ku bakungu omukazi be yafutyanka n’atuuka n’okubagoba mu gavumenti ne ku mirimu baali baagala akwatibwe aggalirwe olw’emisango egy’enjawulo gye baali bamulumiriza okwenyigiramu omuli n’okukozesa obubi ssente z’omuwi w’emisolo n’azizza ku kwejalabya.\nWabula abawabuzi mu gavumenti ya Mnangagwa ekyo baakigaana nga bagamba nti bajja kulabika nnyo mu maaso ga mukadde waabwe Mugabe nga bakutte mukazi we ne bamuggalira.\nOkutya kwa Grace kati kuli kumu nti embeera teyinza kumukyukira ng’omuntu gwe babadde bakwatirwa ensonyi amaze okufa!\nEmisango gye yazza ebweru w’eggwanga omuli n’okukuba omuwala ow’emisono e South Afrika nagyo tegiggwanga era okubaawo kwa Mugabe kirowoozebwa nti kibadde kimutaasa nnyo kw’ebyo byonna.\nNga baakamala okuwamba, waaliwo n’abaali baagala okubowa ebintu bya Mugabe naye ng’ekibaluma y’engeri omukazi gy’abyegazaanyizaamu; wabula nakyo kyagaanibwa nga tebaagala kwessa mu mbeera eyisa bubi mukadde waabwe mu byobufuzi bwa Zimbabwe.\nMu byobugagga Mugabe by’alese era bye baali baagala okumusuuza okuli olubiri lwe oluli mu Harare era mw’abadde abeera okuva lwe yawambibwa, kw’ossa amayumba agoogerwako nti Mugabe ne mukazi we baagagula e Sandton mu Johannesburg, South Africa, Dubai, Singapore, ne Malaysia.\nBagattako nti baalina n’ensimbi nnyingi ze baali batadde ku akawunti ez’enjawulo mu bizinga by’e Bahamas, Switzerland ne Scotland nga kati ekiddako, famire ya Mugabe tekyekakasa bulungi.\nBatidde n’okusika omuguwa okuyinza okubalukawo wakati w’abaana abakulu Mugabe be yasooka okuzaala mu mukazi we omukulu Sally Hayfron (gwe yali azaddemu abaana 4 wabula omu n’afa) kw’ossa n’abaana ba Grace okuli Bona, Junior ne Chatunga.\nOkuva Grace lwe yakwatagana ne Mugabe mu 1992, kigambibwa nti teyayisa bulungi baana bakulu era tebaamwagala; era kino bwe kyegattako okwejalabya n’engeri Grace n’abaana be gye baamansanga ssente ne kiteekawo olukonko.\nMugabe y’abadde akubirira n’okutabaganya era embeera eddako temanyiddwa naddala ku by’obugagga omugenzi by’alese.\nKigambibwa nti Bona ssi mweraliikirivu nnyo kubanga ali mu bufumbo bwe, wabula Junior ne Chamunga be balina obweraliikirivu obw’amaanyi kubanga babadde beesigama ku kitaabwe okufuna ssente ze babadde bamansa. Mu 2017, akatambi ka Chatunga ng’amansa ssente n’okunywa omwenge ogw’ebbeeyi kaasaasaana nnyo.\nMu katambi ako, Chatunga yali ayiwa omwenge ku ssaawa gye yagula Paawundi emitwalo mukaaga (obukadde obusukka 270) ng’alaga abantu nti essaawa eyo ne bw’ogiyiira omwenge, esigala tekyuseeko!\nAbaana ba Mugabe abamu bali mu Zimbabwe, kyokka abalala bali mu mawanga g’ebweru.\nOmulambo gwa Mugabe gusuubirwa okusooka okutwalibwako mu lubiri lwe mu Harare lwe yazimba nga muwala we Bona anaatera okwanjula era mu kwanjula okwo baalagira bannamawulire obutagezaako kukuba bifaananyi biraga nnyumba eno, bakome ku bya mukolo byokka ebyali bibaleese.\nHarare mu Zimbabwe,


Bukedde Online - Emirimu omukyala omufumbo gy'akolera awaka\nEngeri y'okulombojja omukwano mu kisenge\nWabula abakazi ab’ekika kino bangi balowooleza mu mirimu minene naddala egy’okutambula ehhendo okuva awaka egitabaganya kuddukanya maka.\nAbaagala nga bali mu mukwano\nABAKAZI abafumbo bangi mu kiseera kino baagala okukola okusobola okwekolera ku bizibu byabwe abasajja bye batasobola kutuukiriza.\nMu mbeera eno abafunye emirimu beesanga ng’obudde bw’awaka tebakyabulina ekivaako amaka okukosebwa mu ngeri ezitali zimu.Waliwo emirimu ng’omufumbo gy’osobola okukolera awaka n’osigala ng’olabirira amakaago ate ng’oyingiza ne ku nsimbi ezeegasa. Mu ngeri eno teweetaaga ssente za ntambula na kyamisana.\n1 Okutunda amazzi: Abafumbo naddala ababeera mu bibuga bizinensi y’okutunda amazzi erimu ssente ezeegasa. Ekidomola kigula wakati wa 200 ne 500 nga n’amagoba agavaamu gasobola okukola ku byetaago byo.\n2 Okutunda amanda n’enku: Kumpi buli muntu ow’omu bibuga yeetaaga amanda n’enku. Ensawo emu ey’amanda oyinza okugisuubula wakati wa 50,000/- ne 60,000/-. Mu kugapima osobola okugiggyamu okuva ku 75,000/- ne 90,000 /-. Amagoba gano mu bbanga ery’omwezi ogumu zisobola okukuyimirizaawo.\n3 Okulera abaana: Abazadde bangi abakola abatasobola kugenda na baana baabwe ku mirimu. Mu mbeera eno ssinga bafuna omuntu owoobuvunaanyizibwa asobola okubalerera abaana tebayinza butakuwa mulimu. Omwana omu osobola okumufunako ssente eziri wakati wa 50,000/- ne 100,000/- omwezi.\n4 Okutunga: Okutunga mulimu ogusasula obulungi mu kiseera kino. Osobola okutunga okuva ku ngoye ez’abakulu n’abaana, okukuba ebiraka n’ebirala. Bano basobola bulungi okukusanga awaka wo.\n5 Okuluka: Ebiruke biri ku ttunzi mu kiseera kino. Mu bino mulimu ebibbo, eby’omu miryango, ensawo n’ebintu ebirala. Bino osobola okubiwa balo oba omuntu omulala n’abinoonyeza akatale.\n6 Okufumba keeki: Okufumba keeki mulimu ogulimu ensimbi naddala ssinga ogukola obulungi n’ofuna n’akatale akagazi. Keeki zitandikira ku ntono eziriibwa omuntu omu okutuukira ddala ku nnene ez’oku mikolo.\n7 Okusiika ebiriibwa: Ebinyeebwa, bbagiya, soya, entungo n’ebirala eby’ekika kino bivaamu ensimbi eziwerako. Ky’olina okukola kwe kufuna akatale ku masomero ne mu maduuka amanene. Mu ngeri endala osobola okusiika muwogo, lumonde ne gonja n’obiguza ababinywera ku caayi.\n8 Okwoza engoye: Omulimu gw’okwoza engoye n’okuzigolola nagwo osobola okugukola sso nga kapito eyeetaagisa si munene.\nEkikulu mu kino be bantu okukumanya batandike okukuwa emirimu oyoole ssente.\nKenzo alondeddwa okuyimbira Obama


Bukedde Online - Ensi egudde eddalu: Abaserikale ba poliisi abandirwanyisizza enguzi bagirya batya emisana ttuku?\nEnsi egudde eddalu: Abaserikale ba poliisi abandirwanyisizza enguzi bagirya batya emisana ttuku?\nAlimbalimba abawala okubafunira emirimu n'amala...\nENGUZI kati amalenge egafuuyira ku poliisi! Mu kutu kwa OC CID mwennyini, enguzi mwe yatunuzza omudumu, n’eryoka enyanyagiza emirere nga ne kkamera za Bukedde ziraba.\nNdyanabangi lwe yalagib\nNdyanabangi ku luno kaamukuulo gwe yalidde obw’omu, yamulakidde n’aggalirwa!\nMunne Olaru eyalidde obusammambiro ayimbule omusibe naye baamuyooleddewo amangu ddala nga Bukedde afulumizza ebifaananyi by’abaserikale bano nga bafuna ekyojamumiro.\nSsente z’akakalu ka poliisi baazikutte misana ttuku nga ne bendera ya Uganda eraga eri mu ofiisi ebeegese amaaso nga bakola ebitalaga mwoyo gwa ggwanga nnyaabula.\nEnsi ng’enaagwa eddalu, abapoliisi abateekeddwa okulwanyisa enguzi, obuvunaanyizibwa obwo babusiba ku mpagi ne beesuubira mu ntebe ezeewuuba nga bwe baweebwa ssente z’ekibi ze baasalawo okuyita “Kintu kidogo”!\nEddalu likulira ddala nga batuuse ne ku ddaala eriyimbula omuntu gwe bamanyidde ddala nti mumenyi w’amateeka wa lulango, kavuna baweebwa emitwalo etaano!\nMu kuyimbula abateeberezebwa okuba abamenyi b’amateeka ab’olulango, abapoliisi baba tebafuddeeyo ku ngeri muntu oyo gy’agenda kuddamu kutigomya kitundu, kiddemu okukaaba akayirigombe olw’emitwalo etaano!\nObulamu bw’abantu busobola n’okusaanawo ng’omumenyi w’amateeka azzeemu okubba n’okutemula, naye nga byonna bisimbuka ku ‘kintu kidogo’.\nEmisango gy’abantu givulugibwa ne beekyawa ne batandika okutwalira amateeka mu ngalo, ne batta bassaalumanya ne bannaalumanya naye nga byonna bisimbuka ku nguzi Ndyanabangi gy’aba alidde ng’alowoozezza ku lubuto lwe lwokka, n’atalowooza ku biva mu kikolwa ye kennyini ky’alina okulwanyisa.\nBwe batandika okugirya okuviira ddala ku nguudo mu bamikonomyeru ne bagituusa mu ofiisi ng’eya Ndyanabangi ng’omanya tekakyali kazoole, ddalu lyennyini eriwedde emirimu.\nEnguzi bw’esimba amakanda mu bateekeddwa okugirwanyisa ne bagiwa n’erinnya “kintu kidogo” erisiisiitiriza akazigo, ng’omanya eddalu livudde mu kukula litandise kumera nvi!\nAbalina okukangavvula abali b’enguzi bwe bafuuka bakafulu abagifunira mu mukono ogwa ddyo, ng’omukono ogwa kkono guli ku ssimu, teri bweraliikirivu bwonna ng’omanya eddalu lifuukidde ddala ekkankada.\nEddalu bwe lifuuka ekkankada, abantu baba tebakyasobola kwesiga mupoliisi kumuloopera bali ba nguzi era bamaliriza beekukumye eyo mu bisegguusi n’obujulizi bwabwe ku balya enguzi.\nOlwo abantu baba bamaze okukitegeera nti omupoliisi gwe banaaloopera bagenda kuba bamuwadde munyago gwennyini, ng’ekiddirira Afande kumutunulamu n’afuna kintu kidogo we, n’amukukuma mu fayiro z’emisango.\nNaye nga lwaki tukkiriza enguzi okubuutikira ekitongole ate ekirina okulwanyisa kacica ono!\nBagundi abaddukanya poliisi muveeyo mugogole ekitongole kya poliisi ekirina okulwanyisa abakenuzi awatali kuttira wadde omu bw’ati ku liiso.\nBwe mutaakole ekyo, nga muwaddeyo ensi eralukire ddala nga mugyegese amaaso.\nAte ensi bw’enaagwa eddalu eriva mu kintu kidogo, ebinaavaamu nammwe byakubasammukira mubyevume naye nga temukyalina kye muzza.\nEnsi egudde eddalu,\nEnsi egudde eddalu: Ekibokisi kisattiza kitya abantu nga poliisi etunula?\nOwa bodaboda ataasizza omuwala gwe babadde basibye emiguwa bamuwambe


Katikkiro ali wakati mu lukwe lwa Civil Aviation Authority okubba ettaka lya Mmamba Kakoboza, ekika kya Baganda « BugandaWatch\nWilly Wasswa Ndigeza\nComments Off on Katikkiro ali wakati mu lukwe lwa Civil Aviation Authority okubba ettaka lya Mmamba Kakoboza, ekika kya Baganda\nBaganda Clans, Baganda Organizations, Buganda, Culture, Diaspora, Headlines, News, People\nabataka, baganda, buganda, charles, clan, corruption, government, kabaka, kakoboza, katikkiro, land, lubiri, mayiga, mengo, mmamba, mugula, news, ttaka, Uganda\nWaliwo obujulizi obuwandiike nga busonga mu Katikkiro wa Buganda, Charles Peter Mayiga, nga ali wakati mu lukwe lwa gavumenti ya NRM okubba ettaka ly’Abaganda ab’ekika kya Mmamba Kakoboza e Ntebbe mu Busiro.\nObujulizi buno BugandaWatch ebusanze mu kunoonyereza kwekoze okuva amawulire ku nkayana wakati w’ekitongole kya Uganda Civil Aviation Authority (UCAA) ne Mmamba Kakoboza ku ttaka lino lwegatandika okufuluma ku mikutu gy’amawulire mu Buganda n’awalala, sabiiti nga 2 eziyise.\nMu kubuliriza, BugandaWatch yayambibwaako omu ku bakozi ba UCAA abawaggulu ddala. Wamu n’omu ku bakungu mu Mmamba Kakoboza abasemberera Omutaka Nankere. Ono yafunidde BugandaWatch kkopi z’ebaluwa eziragibbwa wansi, oluvannyuma lw’okumukakasa nti BuganaWatch yakusiririkira amannya ge.\nSabiiti nga 2 eziyiseewo kati, omukozi wa UCAA yakakasa BugandaWatch nti abakungu mu ekitongole ekyo baatandika okubuliriza ku bwanannyini bw’ettaka lyonna eririnaanye Entebbe Airport nga entegeka y’okugaziiya ekisaawe ekyaali nto mu 2013/2014.\nYayongerako nti, “Abakulu ba Civil Aviation baategeera mangu nti ettaka lya Mmamba Kakoboza era kuliko eby’obuwangwa ebikulu eri Abaganda. Wabula ekiseera ekyo, baalina ddiru endala zebagoba ne Mengo, ng’okuzimba ekisaawe ky’ennyonyi mu Lubiri lwe Mengo. Kyebaava bogera butereevu ne Katikkiro eyali mu kiti kya munywaanyi wabwe. Katikkiro yabamatiza nti tajja kukiriza bya buwangwa bwa Baganda kulemesa nkulakulana ya Uganda, era bakiriziganya ku ssente era nakakasa nti yali ajja kukola ku bya Mugula ne banne.”\nNaye omukozi wa UCAA yagattako nti, “Kubanga nze ensonga saaziri wakati, simanyi oba Mayiga ssente zeyasala zaali mmeka era oba aba UCAA bazimuwa.” Ebigambo bye biwagirwa ebaluwa Katikkiro Mayiga gyeyawandiikira Omutaka Mugula, Charles Sserwanja nga 25 November 2015.\nNga 25 November 2015 Katikkiro Mayiga yawandikiira Omutaka Mugula ebbaluwa nga amulagira akolagane n’abakungu b’eMengo, “wamu n’ab’ekitongole ekya Meteorological Authority ku nsonga ey’okufuna ekifo webanateeka omulongooti gwaabwe mu ngeri y’okulongoosa entabula z’ennyonyi mu Uganda”. Mu baluwa y’emu, Mayiga yategeeza Omutaka Mugula mu lulimi olw’ekkaze (nga tasabye) nti, “Awonno, mbasubiira okukolagana obulungi n’abantu bano babalage ekifo ekituufu ekisaaniramu emilongooti gino nga tukolaganira wamu”.\nMu mateeka ga Uganda, Katikkiro talinaamu kifo oba buyinza bwonna butongole kubanga constitution ya Uganda eya 1995 yajjawo Obwakabaka bwa Buganda mu mateeka. Ate ne mu Nnono ya Baganda, Mayiga talina kakwaate ku ttaka lya ba Mmamba Kakoboza. Era BugandaWatch yakitegeddeko nti abataka Mugula ne Nankere, akulira ekika ky’eMamba Kakoboza, ekiragiro kya Mayiga kyabawa ekifanaanyi nti Katikkiro takyafaayo kumenya Nnono oba mateeka ga Uganda, bwebituuka ku ssente.\nOmutaka Nakerere oluvannyuma yategeeza Mw. Mayiga mu butongole nti Katikkiro talina kakwaate oba buyinza ku ttaka lya bika mu Buganda. Nayongerako nti mu kiseera ekyo, UCAA yali emaze okubba ettaka ly’entebbe za Mugula n’eryaanyi, nga bayambibwaako police, era nga abataka bali bagiwabidde mu kooti za Uganda.\nOmulamuzi ab’Emmamba gyebatwaala omusango yabanabiira mu maaso n’agaana okukangavvula aba UCCA, ababba etaka lya Mugula. Wabula nalagira ab’Emmamba Kakoboza bagende bategeregane n’ababbi aba UCAA ebweru wa kkooti. Ab’eMmamba Kakoboza nebesanga mu mbeera ey’okwegayirira ababbi ba UCAA ku yika 91 zeyabba, ebaliyirireko yiika 67 zeyatandika okuzimbako ate ebaddize yiika 24 okuli entebe za Mugula ez’obuwangwa\nWabula kati aba UCAA bagamba, mu lulimi olw’obuteguya, nti si betegefu kuliyirira abataka, kubanga bo bategeregana dda ne Katikkiro. Ate ye minister wa NRM afuga UCAA, Muky. Azuba Ntege, yatuuse n’okuyita abakulu b’ebika bya Baganda “Abantu abatategerekeka ki kye baliko”.\nAmavannyuma BugandaWatch gefunye olutalo lw’ettaka ly’embuga ekuuma entebbe za Mugula, galaga nti Katikkiro Mayiga, alabika kati agezaako kukubiriza bataka ba Mmamba Kakoboza nti eby’okulwanyisa gavumenti ne UCAA babiveeko kubanga kuba kumala biseera. Mu kabaluwa omusasi wa BugandaWatch keyasomeddwa, Mayiga agamba Nankere nti, “Ssebo gavumenti teremwa bweeba yetaaga ettaka. Kale tonnenyanga ssenga litwalibwa nga temufunyeemu wadde ensimbi”.\nWebituuse, kirabika abataka b’Emmamba Kakoboza sigalidde kusalawo oba bakkirize Mayiga abeeko kabawa ku ssente ezaava mu ttaka ly’abwe zebatamanyi. Oba si kyo bayinza okutereka ebyaapa byaabwe, nga Abaganda abalala abamu bwebazze bakola, mu suubi nti amateeka gajja kudda mu Buganda, basobole okununula ettaka ly’abwe oba okuliyirirwa ssente ez’ensonga.\nTekinategerekeka lwaaki Mugula ne Nankere tebaasobola kukunga Baganda balala, naddala abakulu b’ebika okubalwanirako lutalo luno wadde okukubira Kabaka omulanga akpme ku Katikkiro we.


Bukedde Online - Omuliro gwokezza amayumba 10 e Kawaala: Bali mu maziga!\nAbakozi ba Imperial Royale Hotel baleppuka...\nABATUUZE b’e Kawaala bali mu maziga olw’omuliro ogugambibwa okuva ku masannyalaze okusaanyaawo amayumba agawera ne bizinensi ez’enjawulo. Bino byabadde mu Kawaala Central zooni mu munisipaali y’e Lubaga ku Ssande.\nAbatuuze nga bagezaako okuzikiriza omuliro\nOmuliro gwatandise ku ssaawa 7:00 ez'emisana. Okusinziira ku baabaddewo gwatandikidde mu bajjiro eriyitibwa Amber Kenzi Investment omutaawonye kintu olwo ne gusaasaanira amayumba agasoba mu 10 okuli n'eya nnaabakyala w'ekyalo, Sauma Nassali naye ataasigazza kantu mu nnyumba.\nEmbeera yabadde ya kavuvung'ano ng'abadduukirize abamu bakira bwe babaako bye bataasa mu muliro ate bakyalakimpadde abamu nga babitwala!\nAbadduukirize bakulembeddwaamu kkansala w'ekitundu era sipiika w'olukiiko lwa KCCA, Abubaker Kawalya era baakoze buli kisoboka okutaasa ebintu by'abatuuze naye omuliro nga mungi.\nAbantu nga bagezaako okuzikiza omuliro\nEkibanda nga kiteta.\nOluvannyuma poliisi y'omuliro yatuuse n'emmotoka ssatu ne baguzikiza kyokka nga kyabatwalidde essaawa satu. Abaafiiriddwa ebyabwe kuliko; Ahmad Kakande ne Ahmed Zziwa ow'ebbajjiro eyategeezezza nti mwabaddemu ebintu bya bukadde.\nAmyuka omwogezi wa poliisi mu Kampala n'emiriraano, Luke Owosigyire yategeezezza nti obuzibu obwavuddeko omuliro okusaasaana ennyo kyavudde ku bantu okusooka okwagala okugwezikiririza ne batategeerezaawo poliisi.\nABATUUZE b'e Kawaala bali mu\nmaziga olw'omuliro ogugambibwa\nokuva ku masannyalaze okusaanyaawo\namayumba agawera ne\nBino byabadde mu\nKawaala Central zooni mu\nmunisipaali y'e Lubaga ku\nSsande. Omuliro gwatandise\nku ssaawa 7:00 ez'emisana.\nOkusinziira ku baabaddewo\nbajjiro eriyitibwa Amber\nolwo ne gusaasaanira amayumba\nagasoba mu 10 okuli n'eya nnaabakyala\nNassali naye ataasigazza\nkantu mu nnyumba.\nAbasawo b'ekinnansi bayozaayozezza Museveni


Bukedde Online - Museveni ayise ttiimu ya Commonwealth ku kijjulo makeke\nMuseveni ayise ttiimu ya Commonwealth ku kijjulo makeke\nUganda eyiseewo nga tezannya semi mu CECAFA...\nWenger akitadde! Akkirizza okuva mu Arsenal...\nAdded 21st April 2018\nMINISITA w’ebyenjigiriza n’emizannyo, Janet Museveni asiimye ttiimu ya Uganda eyeetabye mu mizannyo gya Commonwealth olw’okwolesa omutindo omulungi n’ekomawo n’emidaali.\nTtiimu ya Uganda yonna eyagenda mu Commonwealth yeekubisizza ekifaananyi ne baminisita b’ebyenjigiriza n’emizannyo. Wakati mu kyenvu ye Janet Museveni ate abasembye ku ddyo ye Chrizestom Muyingo (asembyeyo) ne Charles Bakkabulindi amuddiridde.\nEmizannyo gino agyabumbujjidde mu kibuga Gold Coast ekya Australia wakati wa April 4 ne 15.\nJanet Museveni eyayanirizza ttiimu eno ku kisaawe e Ntebe yasinzidde mu lukiiko lw’abaamawulire n’asiima omutindo n’obumalirivu abazannyi bwe baalaze ne balwanirira eggwanga lyabwe. “Mwebale kulaga nsi nti Uganda erina ebitone era ekyali kirimaanyi mu mizannyo. Mwataddewo essuula empya eri bannammwe abato era tubeebaza olw’okuwa Bannayuganda essanyu,” Janet Museveni bwe yagambye nga ttiimu yaakatuuka.\nYakubirizza abazannyi okuba abamalirivu n’okulembeza Katonda n’amaanyi g’essaala kuba bye bituusa omuntu ku buwanguzi.Ttiimu eno yaakusisinkana Pulezidenti Museveni enkya (Ssande) ku kijjulo oluvannyuma lw’okufuna ekyasoose ekyabadde ku wooteeri ya Imperial Royale mu Kampala.\nUganda yawangudde emidaali mukaaga okwabadde egya zaabu esatu egyawanguddwa abaddusi Joshua Cheptegei ne Stellah Chesang, feeza gumu ogwa Solomon Muntai n’egy’ekikomo ebiri egyawanguddwa omuddusi Mercelyne Chelangat n’omukubi w’ebikonde Juma Miiro. Emidaali gino gyayambye Uganda okumalira mu kifo ky’e 15 ku nsi 71 ezeetabye mu mizannyo gino.\nMu balala abaayanirizza ttiimu kuliko; minisita w'emizannyo Charles Bakkabulindi, minisita w'ebyenjigiriza ebya waggulu Chrizestom Muyingo, kaminsona w'ebyenjigiriza n'emizannyo Omara Apita, abakungu okuva mu kakiiko ka NCS n'abakulembeze b'ebibiina by'emizannyo n'abalala.\nABAWANGUDDE EMIDAALI BAWADDE OBUBAKA;\nJoshua Cheptegei; Ndi musanyufu olw’obuwanguzi bwe natuuseeko era nkakasa bugenda kuzzaamu abaana abakyali abato amaanyi. Nsaba Gavumenti eyongere amaanyi mu kutumbula emizannyo okuviira ddala mu byalo kuba ebitone bingi ebiriyo naye nga tebifiiriddwaako.\nStellah Chesang; Ekisa kya Katonda kye kyantuusizza ku buwanguzi era kimpadde obumalirivu okwongera okukola ennyo okuwangula emidaali emirala.\nJuma Miiro; Obumalirivu n’okwekkiririzaamu bye byampanguzza omudaali era nsuubiza okwongera okukola n’amaanyi mu mpaka eziddako. Nsaba Gavumenti obutatuteerera mu buvujjirizi.\nSolomon Muntai; Okwawukanako emirundi egiyise, ku luno twetegese ekimala era y’ensonga lwaki twaleese emidaali egisinga ku gye tutera okuwangula mu mizannyo nga gino. Twebaza Gavumenti olw’okututeekamu buli kyetaagisa.\nMercelyne Chelangat; Ku mulundi guno twagenze mu enkambi erimu ebbugumu olw’enteekateeka ennungi gye twalina. Ekirala twetegekedde okumegga bakirimaanyi nga Kenya era ne tukituukiriza.\nAbazadde, abeng’anda n’abawagizi b’abaddusi okuva mu disitulikiti y’e Kweeni ewava abaddusi bano abaabadde bakulembeddwa Major.\nJuma Seiko kata ennaku ebattire ku mulyango oguyingira awatuukirwa abazannyi bwe baagaaniddwa okuyingira balabe ku baana baabwe ne mikwano gyabwe.\nBano baatuuse obudde obuyingira buweddeko era wadde Seiko yennyonnyoddeko ekimala ng’abantu be yabadde akulembedde bwe bali ab’enganda z’abazannyi tekyamutaasizza. Oluvannyuma bakkiriziddwa okuyingira.\nBannayuganda bawangudde emidaali mu mpaka za ttena w'abaliko obulemu\nDesabre atenderezza aba USPA olw'okusiimanga bannabyamizannyo


Bukedde Online - Aba LDU bakubye mutabani wa Gen. Gutti n'abalala 2 amasasi\nABA LDU bakubye abateeberezebwa okubeera ababbi babiri amasasi mu Kampala ne batwaliramu ne mutabani wa Lt. Gen. Andrew Gutti, ssentebe wa kkooti y'amagye. Ababbi be baakubye mu Kampala, omu baamukubidde Kawempe ate omulala Kololo mu kiro ekyakeesezza Olwokubiri.\nOw'e Kawempe, ye Simon Sserwadda ate gwe baakubidde e Kololo, abadde tannategeerekeka mannya. Omwogezi w'ekibinja kya UPDF ekisooka, Maj. Biral Katamba yagambye nti ku ssaawa 9:00 ez'ekiro, omuzigu eyabadde n'ebisumuluzo yalumbye amaka ga polofeesa Vincent Ssembatya n'ayingira kyokka abakkamera ne bamulaba.\nYagambye nti, abeebyokwerinda baayanguye ng'akyali munda kyokka n'alumba omu ku baserikale ng'ayagala kumutema kwe kumukuba amasasi agaamuttiddewo.\nYagasseeko nti, omulala Yagaseeko nti, omulala gwe basse, yayingiridde omutuuze ng'ali n'ekibinja ky'ababbi abalala ne babba ebintu era mu kikwekweto kye baakoze, omu kwe kumukuba amasasi mu bitundu by'e Kawempe.\nMUTABANI WA GUTTI Jonathan Lomelo 25, mutabani wa Lt. Gen. Gutti, yasangiddwa mu kaduukulu ka poliisi ng'afudde oluvannyuma lw'okutulugunyizibwa aba LDU mu disitulikiti y'e Napak.\nLomelo, y'omu ku bajaasi ba LDU 3,000 abaatwalibwa ku ttendekero ly'amagye mu Olilim okutendekebwa. Okumutulugunya, kyaddiridde Lomelo okukuba akulira etterekero ly'ebyokulwanyisa ebyasi n'adduka aba LDU ne bamukwata.\nEnsonga eyavuddeko Lomelo okukuba omukuumi ebyasi tennamanyika kyokka abamu ku baalabye ebyabaddewo baategeezezza nti, baalabye aba LDU nga bagoba Lomelo n'oluvannyuma ne bamulagira awanike emikono kyokka ne batandika okumukuba.\nOluvannyuma, baamukwasizza Brig. Joseph Balikuddembe aduumira ekibinja kya UPDF ekyokusatu yagambye nti, aba LDU bataano okuli n'omuduumizi waabwe baakwatiddwa. Kyokka era yanenyezza ne Lomelo wadde yafudde okukuba munne amasasi ate n'agezaako okutoloka adduke. Akakiiko k'eddembe ly'obuntu kalabudde abeebyokwerinda abadde\nSsaabasumba Cyprian Kizito Lwanga asabye abakulisitu okufuga emibiri gyabwe mu bubaka bwe obumalako omwaka\nKitatta gamwesibye ku by'okuyimbulwa\nKkooti ezzeemu okugoba okusaba kwa Abudallah Kitatta


Bukedde Online - Engeri 9 eziyamba omukyala okutangira obulwadde bw'okutonnya\nOmubaka agulidde ab'e Mayuge ambyulensi\nSsaabasumba ayimirizza Fr. Kibuuka ow'e Na...\nBy Kizito Musoke Moses Kigongo\nEkirwadde kino okusinga kikosa bawala abafuna embuto nga tebaweza myaka 20, kuba amagumba gabeera tegannaguma nga kyangu kya kukosebwa.\nMusumika yawonyezebwa obulwadde bwa fisitula.\nBya KIZITO MUSOKE NE MOSES KIGONGO\nMariam Musumika 33, omutuuze w’e Gombe mu disitulikiti y’e Butambala yeebaza abasawo b’e Kitovu olw’okumuwonya okusekererwa n’okuswala kwe yayitamu ng’afunye obulwadde bw’okutonnya.\nYagambye: Embeera y’okutawaanyizibwa okutonnya yantandika oluvannyuma lw’okulongoosebwa mu ddwaaliro e Gombe bwe nali hhenzeeyo okuzaala .\nMu kusooka nadda bulungi engulu era abantu bange ne basanyuka nga balaba Mukama aluhhamizza abasawo ne bannongoosa bulungi, kyokka waayitawo ennaku ntono nga ndaba engoye zange zibeera zibisiwadde buli kiseera.\nKino kyampaliriza okugendako mu bulwaliro bw’oku kyalo okufuna obujjanjabi obw’amangu kyokka abasawo ababukolamu na kati siribeerabira kuba banswaza ebitagambika ku kyalo kyonna bwe banjogerako mu bantu.\nOmukyala eyawona fistula\nBe nali nsuubira okumbudaabuda oluvannyuma lw’okubafunako obujjanjabi, be baakulembera olugambo n’okungeya ku kyalo nti nnina ekirwade ky’okutonnya ekintu ekyampisa obubi ne ntandika okwekweka abantu nga ntya okunsekerera mu lujjude.\nEra kino kyampaliriza okwekukuma mu nnyumba okumala ebbanga okutuusa omuzirakisa bwe yakitegeera n’andagirira e Kitovu gye nafunira obujjanjabi ne mpona.\nKati ndi mulamu era nsobola okubeera mu bantu abalala nga sirina kutya kwonna, era nsobola okukola emirimu gyange nga bwe nakolanga nga sinnalwala”, Musumika bw’amaliriza.\nKu buli bakyala 50 abazaala, omu yali afunye ku bulwadde bwa ‘fisitula’. Abakazi 95 ku buli 100 obuzibu babufuna mu kiseera ky’okuzaala.\nMaama alemererwa okuzaala oluvannyuma lw’omwana okulemwa okufuluma, era ekivaamu ye muzadde okuyulika n’atandika okukulukuta nga takyasiba musulo wadde obubi.\nEkisinga okuluma, abaana 80 ku 100 abazaalibwa maama ng’alina fisitula bazaalibwa bafudde, ate nga n’omukazi ayita mu bulumi obutagambika.\n‘Okutonnya nasoo ka kulwala nNabaana’ Margaret Baluku wa myaka 45, abeera Busoga ku kyalo Buyoboya mu ggombolola y’e Bukoye mu disitulikiti y’e Namutumba.\nY’omu ku bakyala abasanyufu oluvannyuma lw’okuwonyezebwa okutonnya gye buvuddeko bwe yajjanjabwa mu ddwaaliro e Kitovu.\nAyogera bwati: “Obulwadde bwa fisitula bwava ku nnabaana okulwala era namala n’ekizibu kino emyaka ebiri okutuusa abazirakisa lwe bandagirira mu ddwaaliro e Kitovu gye bannongooseza.\nKATI ndi musanyufu kuba ndi mulamu ng’abakyala abalala bonna mu ggwanga”. Nneebaza Kabaka, abasawo b’e Kitovu n’abantu bonna abavuddeyo okuyamba okusonda ensimbi okulaba nga naffe tujjanjabwa tuddemu bulamu obwa bulijjo.\nDr. Peter Mukasa Kivunike, omukugu mu kujjanjaba fi situla mu minisitule y’ebyobulamu n’ekitongole kya UNFPA awa amagezi ku ng’eri gy’oyinza okwewalamu obulwadde buno.\n1 Abakyala abembuto basaanidde okugenda mu ddwaaliro ne banywa eddagala waakiri emirundi esatu nga tebannaba kutuusa kiseera kya kuzaaliramu.\nMu kiseera kino abasawo babeera basobola okulaba obunene bw’omwana ne bawabula omuzadde ku ngeri gy’ayinza okuzaalamu nga bukyali.\n2 Kirungi owoolubuto okuzaalira mu ddwaaliro omuli abasawo abatendeke nga bwe liba lya Gavumenti liba ku mutendera gwa Health Centre 11, 111, IV n’eddwaaliro eddene.\nBwe libeera lya bwannannyini era lirina okuba nga litegeerekeka, kuba eno tebajjanjaba mu ngeri ya kuteebereza na kikwate. Bwe balaba obuzibu basindika omulwadde mu ddwaaliro erisingawo nga bukyali.\n3 Omukyala yenna asaanidde okumanya ebikwata ku fi situla n’omanya ebimuleeta n’obubonero. Kino kyanguyiza okwewala amakubo agamuleeta n’ofuba okugeewala.\n4 Agenda okuzaala olina okwetegeka nga bukyali n’ofuna ebyetaago byonna. Olina okumanya eddwaaliro ly’okuzaaliramu, alikutwala mu ddwaaliro, ssente z’obuyambi, ani gw’onooleka awaka n’ebirala.\n5 Omusajja asaanidde okwenyigira mu nteetateeka z’okuzaala zonna okutandikira mu kwekebeza endwadde, okugula ebyetaagisa, n’okuwerekera ku mukyala ng’agenda okuzaala. Emirundi egimu bwe mubeera ababiri musala mangu amagezi nga bukyali.\n6 Okwewala okuzaalira okumukumu. Omukyala asaana okuyisaawo ekiseera nga tannaddamu kufuna lubuto omubiri ne gusooka guddamu okwetereeza.\n7 Kirungi okusomesa abaana abawala kibayambe okulwa mu ssomero baleme kuzaala nga tebanneetuuka. Okulwiisa omwana mu ssomero kimuyamba obutamala gafuna mbuto z’ateetegekedde.\n8 Omuzadde ng’okuza omwana omuwala kakasa nti omuliisa bulungi ng’omuwa emmere erimu ekiriisa ekigumya amagumba kimuyambe okuguma n’okumutangira okufuna obuzibu buno. Ekirala, omwana bw’alya obulungi kimuyamba okukula n’omubiri ogulina amaanyi.\n9 Abazadde, n’abasomesa, basaanidde okumanyisa abantu ku kizibu ky’okutonnya. Abantu bonna bwe banaaba bategedde kijja kubanguyira okwewala amakubo agaleeta endwadde eno.\nEkibiina kya Women at Work International (WAWI) kitegese okutambula okuluubiriddwaamu okuyamba abakazi abatawaanyizibwa fisitula mu Uganda. Halima Namakula, akulira WAWI agamba nti okutambula kujja kubaawo ku Lwomukaaga nga July 16, 2016 nga basimbula ku Centenary Park mu Kampala ku ssaawa bbiri ez’oku makya.\nKino kibiina kya bwannakyewa ekiyamba abaana n’abakazi okulaba nga bafuna obujjanjabi obulungi, ebyenjigiriza n’okutumbula ebyenfuna byabwe n’emirimu emirala.\nMinisita Byandala yeetondedde munnamawulire wa Bukedde\nBwe nalwala okutonnya n'ansuza mu kiyumba ky'embuzi\nOmwana bwe yagongobala baze n'anzirukako


Bukedde Online - Kakoma afudde akyabanja ez'oluyimba lw'eggwanga\nKakoma afudde akyabanja ez'oluyimba lw'eggwanga\nBp. Kagwa abasabye Abakristu bongere obujulizi ku Fr. Ngobya\nMukomye ebikolwa eby'obukambwe ku baana - ...\nPolof. George Kakoma, eyayiiya oluyimba lw''eggwanga afudde omutima gumwennyise!!.\nPULOFEESA George Wilberforce Kakoma, Munnayuganda eyayiiya oluyimba lw'eggwanga afudde omutima gumwennyise!!.\nAfudde tannasasulwa ssente obukadde 500 ze yasaba gavumenti okumusasula mu luyimba lwe; 'Oh Uganda, Land of Beauty'.lwe yayiiya, gavumenti n'erufuula oluyimba lw'eggwanga mu 1962 nga Uganda efuna obwetwaze.\nMu luyimba lwe, Kakoma yawa Uganda omusingi ogw'okutya Katonda, obwamwooyo gw'eggwanga, obumu, buli muntu okulya ku ntuuyo ze, okusa ekitiibwa ku ddembe ly'obuntu n'okukuuma obutonde.\nOh Uganda, Land of Beauty'. Bannayuganda bangi balukoolobya mu ngeri ebakwata omubabiro kyokka abamakulu agalulimu abantu bagaleka we baluyimbira, buli omu n'akola bibye, ekintu lumu Kakoma kye yagamba nti kimuyungula amaziga.\nPulofeesa Kakoma yandibadde kyakwenyumirizaamu kyamaanyi ku mikolo egy'okujaguza emyaka 50 agy'ameefuga wabula kakusaalirwa nti erinnya lye lijja kusomwa mu g'abo abookujjukira oboolyawo ab'oku emidaali egy'obuzira nga bamaze kufa.\nKakoma ow'emyaka 89, yafudde ku Pasika eggulo ku ssaawa ku ssaawa 12 ez'okumakya oluvannyuma lw'okulwalira emyaka kumpi ebiri. Kakoma yazaalibwa 1923 e Masaka.\nNnamwandu Maria Tereza Kakoma\nNamwandu Maria Thereza yategeezezza nti bba yafiiridde Kololo mu maka ga muwala we, w'abadde ajjanjabirwa obulwadde obwamusannyalaze obwongo mu August 2010..\nYaweebwako ekitanda mu ddwaaliro e Nsambya mu February 2011 ne Nakasero Hospital mu April 2011 kyokka embeera n'egaana okulongooka, abasawo ne basalawo azzibwe awaka gy'aba ajjanjabirwa.\nOkuva lwe yasiibulwa mu Nakasero Hospital, Kakoma teyaddamu kutereera era abadde by'asiba bikutuka. Abadde tayogera, ekintu Nnamwandu Thereza kye yagambye nti kyava ku bulwadde obwamusannyalaze obwongo. Mu February 2012 yabikwa nako.\nPulofeesa Kakoma abadde asizza ku kyuuma kya 'Oxygen' ebbanga lyonna ly'abadde ajjanjabirwa awaka, abasawo we babadde bamusanga okumwekejja era abaddeko Nnansi abadde tamuva ku lusegere.\nKu ntikko lw'obulwadde bwe, gavumenti yawa Famile ye obukadde 25 okukola ku bujjanjiba oluvannyuma lwa Nnamwandu Thereza okutegeeza nti ssente ez'obujjanjabibwa ze baali betaaga zaali nnyingi.\nThereza yategeeza nti buli wiiki babali basaasaanya ssente ezisukka mu kakadde kamu okugula eddagala gattako ne ssente emitwalo 54 ze babadde basasula Nnansi buli mwezi.\nKakoma yakoma okulabika mu lujjudde ku mikolo gy'okukuza ameefuga ag'omulundi aga 48 nga October 9, 2010 ku kisaawe e Kololo. Okuva olwo embeera y'obulamu bwe ezze eddobonkana era kyakusaalirwa nti emikolo mulindwa egya Uganda okuweza emyaka 50 egy'ameefuga tagituuseeko.\nWafiiridde ng'omusango gwe yawawaabira gavumenti olwobutasasulwa ssente mu luyimba lwe gukyagenda mu maaso.\nKakoma yajulira ng'awakanya ensala ya kkooti enkulu eyasalawo mu 2009 okumulirira obukadde 50 zokka mu luyimba lwe.\nMunnamateeka we Joseph Bbosa yategeezezza eggulo nti omusango gwabadde gwakulirwa mu kkooti ejulirwamu ku Lwokusatu lwa wiiki ewedde nga April 4, 2012 kyokka abalamuzi nebatalabikako ne gwongezebwayo.\nYagambye nti wadde Kakoma afudde, omusango gwakugenda mu maaso ne bwekinaaba kyetaagisa kutuuka mu kkooti ey'oku ntikko. Baagala wakiiri obukadde nga 500 kubanga oluyimbwa lwa Kakooma gavumenti erukozesezza emyaka kumpi 50 nga terusasulanga.\nKakoma yayiiya oluyimba luno mu 1962 luvannyuma lwa Gavumenti y'abafuzi b'amatwale okulanga mu lupapula lw'amawulire olwa Uganda 'Argus' nga bayita bannayuganda okwetaba mu mpaka ez'okuyiiya oluyimba lw'eggwanga.\nOluyimba lwa Kakoma 'Oh Uganda, Land of Beauty', lwe lwawangula, ne lufuulibwa oluyimbwa lw'eggwanga nga lusikira olwa Bungereza; God save the Queen' olwali lukozesebwa ku mikolo gy'eggwanga okuva 1894 okutuuka October 8 1962.\nKakooma na'weebwa akabaasa ya Ssiringi 200/- wabula yasigazza obwannannyini (Copyright). Waliwo enteeseganya ne gavumenti ya Obote 1, Kakoma ng'asaba Siringi 5000/- okugiwa Copyright kyokka Amin n'awamba obuyinza nga tebannakaanya, Kakoma n'addukira mu buwanganguse okutuusa mu 1986 lwe yadda mu ggwanga.\nYawawaabira gavumenti mu 2008, omusango ne gusalwa mu 2010 nga kkooti emuwadde obukadde 50 zokka n'azigaana kwe kujulira.\nKakoma yasomera mu Kings College e Buddo gye yava n'agenda e Kenya mu East Africa Conservatoire of Music School gye yafuna Satifekite mu kuyimba mu 1947. Yeeyongerayo e Bungereza mu Royal College of Music mu 1952 ne mu Durham University gye yafunira obwa Pulofeesa mu kuyimba\nEbyapa 100 ku ttaka ly'ebibira e Wakiso bisaziddwaamu\nMuseveni awadde ebiragiro 8 ku ttaka\nEnteekateeka z'okuziika Peter Nyombi ziwedde


Bukedde Online - Omuyimbi Kusaasira asimattuse abatemu b'amajambiya: Abawadde akasawo ka ssente okutaasa obulamu\nOmuyimbi Kusaasira asimattuse abatemu b'amajambiya: Abawadde akasawo ka ssente okutaasa obulamu\nPalamenti eyise Kagina ne Musisi ku by'obuwumbi 6\nOmwana bamusazeeko obulago ne balembeka om...\nBy Josephat Sseguya SHAMIM NABUNNYA\nOMUYIMBI Catherine Kusasira ‘nnannyini bbina’ awonye ababbi abaabadde n’amajambiya ne bamusaba ssente.\nKusasira ku mmotoka ye mwe baamubbidde.\nYabadde akyesisiggiriza ne bakuba mmotoka ye ey’ekika kya Toyota Prado ne baasa endabirwamu, kwe kubawa ensawo ya ssente ne babulawo.\nKusasira yabadde ava okukola mu kivvulu e Katende ku lw’e Masaka ku kifo ekimanyiddwa nga Ntwatwa Gardens ne bbandi ya Golden mu kiro ekyakeesezza Ssande.\nAgamba nti ye yabadde ku mulyango ng’asolooza kubanga ekivvulu kyabadde kikye.\nEndabirwamu ezaayiise mu mmotoka ya Kusasira munda.\nYabadde yaakatuuka e Makindye ku Nsambu Road okuliraana bbaala ya AY, mu Kampala ku ssaawa 8:30 ng’alina mukwano gwe, Amina gw’aggya mu mmotoka ye yeeyongereyo.\nMu budde obwo, ababbi b’agamba nti balabika baabadde baamugoberedde kuva wala olwa pikipiki ya bodaboda obwedda gy’alaba kyokka ng’alowooza nti eri ku byayo, bwe yasibye mmotoka okuggyamu mukwano gwe, yeekanze abaabadde ku bodaboda nga babuuseeko n’amajambiya agatemagana ne bagamusongamu ne bamulagira okubawa ssente.\nWaayise obutikitiki butono ne batandika okukoona endabirwamu z’emmotoka ye n’ebijambiya naye kye yakoze kwe kudda emabaga atomere eyabadde emabega wabula ne yeewoma.\nBwe yazze mu maaso n’amaanyi n’asalawo atomere ggeeti y’omutuuze asula ku kkubo n’egaana okumenyeka ayingire bamutaase n’agenda ku ndala era n’egaana.\nAmina, eyabadde ne Kusasira ng’alaga ggeeti gye baatomedde.\nWano we yasaliddewo okubakasukira ensawo ya ssente ng’alaba kisusse eky’okukubaakuba mmotoka n’okugitema.\nEndabirwamu bwe zaayiise, omu yagguddewo n’atwala n’ensawo endala Kusasira gye yabadde tamuwadde omwabadde kaadi za bbanka eza ATM okuli eya Centenary ne DFCU.\nEggulo ku makya, Kusasira yategeezezza poliisi y’e Katwe gye yakoze sitetimenti nti, ababbi baatutte kaadi ya DFCU saako n’ennamba yaayo eya ‘PIN’ gy’akozesa okugya ssente ku ATM kubanga yabadde yaakagifuna nga n’akapapula kwe baagiwandiika kakyali mu nsawo era asuubira nti ezo ssente (teyazoogedde muwendo), zaggyiddwaako dda.\nMbega wa poliisi y’e Katwe, Martin Walimbwa yategeezezza nti, omukisa gwe balina gwa kunoonyereza nga bakozesa kaadi za bbanka ezo n’ebiwandiiko bya bbanka ebirala singa ababbi kanaabatanda ne bagendayo okugezaako okuggyayo ssente.\nTitie alaze muganzi we Sserunjogi amapenzi alumye baggya be: Omukazi owookuna naye avuddeyo amukaayanire\nTuli ku kikopo\nBIKYUSE: URA bagisazeeko obubonero 6\nAni atwala liigi?


Bannabyabufuzi bavuluze enteseganya za Mus...\nWabula bino Pulezidenti yagambye nti si bye bizibu by'eggwanga n'abagamba basse essira ku nsonga ennene eziruma abantu.\nBaamugambye nti Uganda nnene tegenda kukoma ku bakulembeze baliwo era obwetaavu bw'ebibiina byobufuzi okusisinkana mu mukago gwa 'Inter Party Organization for Dialogue (IPOD) bagiganyuddwaamu nnyo era evuddemu ebibala bingi.\nAkafubo kaabaddemu ebibiina bina kw'ebyo ebitaano ebirina ababaka mu Palamenti okuli DP, NRM, JEEMA ne UPC kyokka FDC yagaanye okwetaba mu lukiiko luno olwabadde e Munyonyo ng'egamba nti tebalamu bibala biyinza kuluvaamu.\nMu kafubo, abeebibina baayanjulidde Museveni ensonga ezibaluma omuli okussa ekitiibwa mu bakulembeze b'ebibiina ebivuganya gavumenti, okukyusa obuyinza mu mirembe, ebitongole bya gavumenti okutulugunya abantu n'okubakwata nga tebimaze kunoonyereza, ebibiina byobufuzi byonna okukiikirirwa mu Palamenti ya East Afrika, okwongera ku ssente eziweebwa ebibiina byobufuzi ebivuganya gavumenti ebirina ababaka mu Palamenti nga baagala waakiri buli kibiina kifune obuwumbi bubiri buli mwaka, abakulembeze obutakkirizibwa kukuba nkuhhaana, gavumenti okutwala abagivuganya ng'abalabe b'eggwanga, okukozesa eryaanyi erisusse, enguzi esusse, okukyusa akakiiko k'ebyokulonda, okussa ekitiibwa mu ddembe ly'obuntu, okukyusa olulimi oluvvoola abeebibiina, okwawula ebya NRM ku by'eggwanga, obutali bwenkanya mu ngaba y'emirimu mu bitongole bya gavumenti n'ensonga endala.\nPulezidenti Museveni yabaanukudde n'abategeeza nti, yeewuunya bannabyabufuzi abalowooza buli kiseera nti, ye okuva mu ntebe y'ensonga egenda okumalawo ebizibu byonna.\nYagambye nti yayingira ebyobufuzi lwa nkulaakulana omuli okulwanyisa obwavu, okukulaakulanya amakampuni n'eggwanga era ayagala abantu bakulaakulane n'okukola ebintu eby'enjawulo.\nYagambye nti yayingira ebyobufuzi lwa byakwerinda bya ggwanga n'okulwanyisa abantu abaali batabangula emirembe n'abafuzi b'amatwaale abaali baagala okumaamira Afrika nga bwe baamaamira Amerika.\nYagambye nti abakulembeze b'ensikirano baalemwa okukuuma eggwanga kyokka ye asobodde okulikuuma era ayagala okulaba nga bannansi beeyagalira mu ggwanga lyabwe awatali kumaamirwa bafuzi b'amatwale.\nYeewunyizza abalowooza nti ye ky'ekizibu ky'eggwanga era bamusaba aveeko n'agamba nti abo tebamanyi era ensonga enkulu ezisobola okuyamba eggwanga bazibuusa amaaso ne boogera ebitali bya mugaso.\nYagambye nti n'ekya poliisi okuyimiriza enkuhhaana z'abooludda oluvuganya kya kugenda mu maaso kubanga waliwo abazitegeka nga balina ebigendererwa eby'okutabangula emirembe.\nOluvannyuma lw'olukiiko, Mao yategeezezza nti byonna ebibadde bibanyigiriza Pulezidenti abitegedde kyokka tekitegeeza nti akazito ke babadde bamutaddeko bakakomezza.\nYagambye nti ensisinkano eno egguddewo essuula empya n'essuubi ery'okulaga abantu nti abakulembeze basobola okutuula awamu olw'ekigendererwa ky'okubatunuza eggwanga gye liraga.\nYagambye nti Gavumenti etuuse ku ddaala erigaana omubaka era omuyimbi Robert Kyagulanyi okukola ebivvulu ng'abaserikale bamuyimiriza buli kiseera kyokka asuubira nti byonna bikomye.\nBannamwandu ba Kategaya bakkaanyizza ku faamu y'ente\nOmukorea akabassanyizza abawala abato bamukutte